RPP HKBP | HKBP Lubuk Baja\nDung tinangkasan angka bahan i, satolop do Komisi laho paunehon goar ni “Ruhut Paminsangon di HKBP” gabe “Ruhut Parmahanion dohot Paminsangon di HKBP”, hombar tu usul di Sinode Godang taon 1984.\nAi hot do pandohan ni Tuhan Jesus nang tu hita sahat ro di sadari on na mandok: “Ditangihon angka birubirungKu do soarangKu jala hutanda do nasida, diihuthon nasida do Ahu. Gabe hulehon tu nasida hangoluan salelenglelengna; ndang be mago nasida salelenglelengna jala ndang tarrampas manang ise nasida sian tanganku” (Joh. 10: 27 – 28).\nAla ni i do diparmahani jala dipinsang Ibana hita molo manimbil hita sian Hata dohot dalanNa. Ai dilehon do patikNa tu hita na mamboan ngolu na gok pasupasu asa tapangke i di bagasan holong maradophon dongan jolma. Asa ingkon badia do angka na porsea i, ala badia do Debata na manjou jolma tu harajaonNa (3 Musa 19: 2; Jes. 6: 3; Mat. 5: 48; 1 Pet. 1: 15 – 16). Ala ni i ma ingkon sipasidingon ni na porsea i do dirina nang parsaoranna sian dosa dohot ulaon ni sibolis (1 Pet. 2: 1 – 2).\nAsa ingkon rajuman do ia ulaon parmahanion dohot paminsangon na pinatupa ni huria i, songon ulaula dohot dalan ni Debata do i laho pauliulihon huriaNa di portibi on (Mat. 18:15 – 18; 1 Kor. 14:26).\nTangkas do diajari Tuhan Jesus siseanNa taringot tu parmahanion i, ai didok do di Joh. 21:17 tu si Petrus: “Parmahani ma angka birubirungKu”. Jala di Mat. 18: 15 – 17 didok: “Molo mardosa donganmi, topot jala ajari ibana. holan hamu padua. Molo ditangihon ho, dapot ho do ibana gabe donganmu muse. Alai anggo so ditangihon ho, arahon ma donganmu sada manang dua, asa hinatindangkon ni dua manang tolu halak nasa hata. Alai molo so ditangihon nang nasida, paboa ma tu na sahuria i. Molo so ditangihon nang huria i, etong ma ibana songon parbegu”.\nDi Mat. 18:15 – 17, torang do didok Tuhan Jesus tu angka siseanNa, asa tangkas dipaingot jala diajari halak na marsala i marhite na manopot sahali ro di dua hali, asa unang ditorushon dalanna na sala i. Asa ndang manigor padalanon paminsangon (hukum percobaan) tu halak i so jolo ditopot. Tagan so saut dope mardosa na naeng mardosa i, molo binege baritana, tinopot ma ibana jala pinodaan. Godang do halak na olo manangihon lumbalumba gabe ndang saut nasida mardosa. Molo manigor madabu uhum tu sada halak so jolo pinalumba ibana, sala do Huria i disi, jala dihasogohon Debata do sisongon i. Molo so ditangihon soara ni na palumba ibana, jinou ma ibana tu jolo ni Pandita asa dipaingot. Molo ndang ditangihon be, diarahon Pandita i ma dua nari donganna pasingothon ibana. Molo tong jogal rohana manulak hata sipaingot i, niarahon ma ibana tu jolo ni rapot Parhalado, asa disi pinaboa tu ibana uhum na tama. Ia manigor unduk rohana manopoti hasalaanna jala ditundalhon, hata sipaingot na tu ibana di jolo ni rapot i, i nama hasaeanna.\n1. Molo naeng mamungka pardongan saripeon, ingkon jolo tuk do umur ni baoa i 19 (sampulu sia) taon, jala boruboru i 16 (sampulu onom) taon. Hombar do i tu na niaturhon ni pamarenta Republik Indonesia di Undang-Undang Perkawinan. Molo asing sian hatontuan i (isara ni umur, tingki, panolopion ni natoras dohot pangalaho na asing), holan Praeses di Distrik i do na boi mangalehon dispensasi.\n2. Sipatupaon do parmahanion, patoranghon lapatan dohot tanggungjawab di parsaripeon ni halak Kristen tu pangoli dohot oroanna andorang so tingki pamasumasuon parbagason i.\n4. Dung dipatupa partumpolon di bagas huria manang di kantor huria manang di gareja (di adopan ni keluarga na solhot dohot sintuana) ingkon jolo ditingtinghon do dua hali ari Minggu, i pe asa manjalo pasupasu parbagason. Molo ingkon sahali tingting ala ni alasan na mamaksa, ingkon sian Pandita Ressort do jaloon panolopion (dispensasi) tusi. Nang pamasumasuon di ari Minggu ingkon sian panolopion ni Pandita Ressort do i, ala naung tangkas dipamanat nasida sialana.\n5. Pandita do na pasahathon pamasumasuon tu na marbagas di gareja. (molo ingko di pasupasu di huta, dipasahat Pandita i ma ulaon i tu Guru Huria manang tu Sintua). Ianggo catatan sipil urusan ni pamarenta do i. Alai ingkon paingoton ni Huna do. sotung tarlalap na naeng marbagas i, ndang pasurathon parsaripeon nasida tu catatan sipil. Ala ni i, 4 (opat) ari dung tingting paduahalihon, i pe asa patupaon pamasumasuon di na naeng marbagas i. Alai na boi do Praeses manimbangi, molo ingkon humatop sian i.\n7. Ndang jadi mambuat boru sahalak baoa na pasiranghon, saleleng somuli dope tungganeboruna hian. Tarpasahat do tu ibana pasupasu parbagason, manang molo lias ibana sian hasalaan siala ni parsirangon i, manang molo naung sidung uhum parhuriaon. Suang songon i do nang tu boruboru na sirang.\n8. Sipabalion do sian Huria halak parsiduadua. Molo dung sirang tungganeboruna parpudi jala muli muse tu na asing jaloon ma halak i marguru manopoti, asa dijangkon mulak tu Huria. Ianggo ina na tinindian dohot tubuna hot do parhuriaonna, molo so parolopi di sangkap ni ama i laho marsiduadua. Dung muli panindi i tu halak na asing, jala holan sasadasa niolina, boi ma nasida jaloon marguru panopoti.\n9. Ingkon jolo marujung do parguruan ni halak na manopoti sala jala dijangkon mulak, asa boi antoan ni Huria i nasida songon na tama tu ruas ni Huria. Molo adong pangalaho na so tinagam (mendadak) isara ni parsahiton, une ma dihatai parhalado i asa boi ditontuhon pangantoion ni Huria tu nasida.\n10. Ndang haoloan Huria mangantoi parbagason ni sahalak ama na mabalu, ia so jolo salpu 6 (onom) bulan dung monding hinabaluhonna. Suang songon i nang tu ina na mabalu sataon ma anggo tu nasida. Alai molo ala na adong do dakdanak na tading di lampin (marumur di toru ni dua taon), Praeses do na boi mangalehon panimbangion (dispensasi); alai partoru ma dung salpu tolu bulan.\n12. Sitingtinghonon do na so etongon be ruas ni Hurianta halak namarsaripe di balian ni Huria, na marsaripe holan marhite catatan sipil, manang ala na parugamo na asing pe hamulianna, manang niolina umbahen diulahon songon i (ida 1 Kor. 7:12 – 13 + 39). Alai tarjalo do nasida mulak tu Huria dung jolo ditolopi rapot ni parhalado jala dung marguru manopoti.\n15. Sipabalion do halak na mangoloi sirang parsaripeonna tung pena sirang sian pengadilan, ia so sinirang ni hamatean manang ala parmainanon.\n17. Boi do pasahaton pasupasu parsaripeon, molo masihaholongan anak/boru ni Huria i dohot boru/anak na ro sian na asing, molo olo parugamo na asing i gabe Kristen marhitehite na manjalo pandidion na badia. Alai ingkon tanda tangananna do parjanjian, paboa na rade ibana manorushon parguruanna, dung sidung pamasumasuon i.\n19. Sitogutoguon do ruas ni Huria i, jala gomos paboaon tu nasida, paboa na rap marhak do anak dohot boru di arta warisan tinadinghon ni natorasna (Gal. 3: 28).\n20. Molo naung jumolo ama monding maninggalhon ina na maranak marboru, unang ma dibagibagi arta warisan molo metmet dope angka dakdanak i. Alai na boi do lehonon ni ina i panjaean ni angka gellengna na magodang hombar tu ringkotna.\n21. Molo jumolo ama manadinghon ina na so maranak so marboru, marhak do ina i mamangke arta warisan i, saleleng diinganhon jabuna jala ndang muli tu halak na asing (hak mewarisi bersyarat).\n22. Bayi tabung na sian boni ni amanta dohot inanta i (inseminasi homogen) boi do manjalo pandidion na badia. Molo ndang sian boni ni amanta dohot inanta i, dakdanak i ma muse mamboan dirina tu Huria dung magodang ibana. Sipinsangon do na olo manjalo hajajadi ni bayi tabung di keluargana, na so hadomuan ni boni ni ama dohot ina na marsaripe i.\n23. Sada halak na hona Ruhut Parmahanion dohot Paminsangon, holan sasadasa do na hona disi, ndang hona niolina/sinondukna manang ianakhonna ianggo so dohot nasida mangalaosi.\nHinaroa ni parjujion, i ma na sai holan mangalului pangomoan, alai rugi halak dibahen, mate ma harohaon dohot panghilalaan na marsiurupan. Siluluan do pangomoan na tingkos i marhite haporseaon di ulaonniba (Luk. 19:1-7), huhut ingkon adong roha na marpanarihon di dongan jolma (1 Kor. 12:14 – 16).\nDipabangkit do angka partohonan di Huria i laho mangulahonsa songon parmahan, ndada songon panguhum sambing. Diingot ma Hata na tarsurat i : “Ia ho anak ni jolma ! Nunga hupabangkit ho bahen siparmahan halak Israel, dibahen i sai tangihon ma hata na ruar sian pamanganku, angka sipatolhasonmu palumba nasida sian ahu. Molo hudok tu parjahat i : ingkon mate ho, hape ndang dipalumba ho ibana, jala ndang diapoi ho ibana tumundalhon dalanna na jahat i, asa dapotan hangoluan ibana nian; sai na mate do nian parjahat i di bagasan hajahatonna, alai sian tanganmi do partungguhononku mudarna. Alai anggo dipalumba ho do parjahat i, hape ndang olo ibana tumadingkon hajahatonna i dohot dalanna na jahat i, mate di bagasan hajahatonna ma ibana, alai malua do anggo tondim”. (Hesekiel 3: 17:l9).\nHuhut tapahusorhusor na nidok ni Tuhanta Jesus, ai nunga dipasahat anakhinsu ni banuaginjang tu HuriaNa i, asa dipabali angka na so olo paubahon rohana, ai ninna do : “Hulehon pe tu ho anakhinsu ni harajaon banuaginjang i : Nasa na niihotanmi di tano on, na tarihot ma i nang di banuaginjang; jala nasa na pinaluam i di tano on, malua ma i nang di banuaginjang” (Mat. 16:19). Didok Tuhan Jesus dope : Jalo hamu ma Tondi Parbadia ! Molo disesa hamu dosa ni manang ise, naung sesa ma i; molo dipahot hamu dosa ni manang ise, hot do i”. (Joh. 20: 22b:23).\nNovember 23, 2010 in Dokumen HKBP, RPP HKBP. Tags: RPP\n← Visi, Misi dan Prinsip\nPunguan Koor NHKBP Lubuk Baja →


TURTU NINNA ANDUHUR…. – TanoBatak\nTURTU NINNA ANDUHUR….\nPenulis ; Monang Naipospos\nBangko ni jolma nateal, sai dihatahon do hasurunganna tu donganna manghatai, alai dung ditangkasi, gumodang do na ditambai hatana i. Bangko ni halak nateam, sai didok do mura apala luhut, alai dung jumpang tingkina di tohapna, gapogapo ma ibana songon na mangallang namohop, ngaknguk mandok hatana.\nDi halak Batak, tung ringkot situtu do mangaradoti ruhut manghatai, lumobi molo jumpang marloloan. Loloan ni angka raja do didok molo adong punguan jala adong angka na ringkot sihataan. Suang songon i do nang di ulaon paradaton, godang do ruhut siradotan disi songon i nang ruhut mandok hata.\nAngka halak nateam, tarida do i di angka pangkataionna na sai jotjot halohotan. Olo do pola diultong donganna hosana asa tingkos nian hata pandohanna i. Isara ni na mandok hata umpasa, olo sipata “patna tu uluna, uluna tu patna”. Narumoa “patna ndang tarida alai uluna tu butuhana”.\nAdong ma sipata mandok; “sahat-sahat ni solu ma sahat tu panggabean…..” ujungna natorop patingkoshon. Adong sipata mandok; “eme sitambatua ma parlinggoman ni soborok, sai … sai… sai sinur ma pinahan gabe naniula” emma tutu…. ninna natorop huhut mengkel. Bah..toho do hape nahudok i, ninna rohana. Laos ala ni i ma umbahen sai tean di ibana bangko hateamon i.\nDi angka naumposo nuaeng pe godang do marbangkohon hateamon, mangasahon adong dope natumua, disi dope amang tua, disi dope haha ni partubu, ninna rohana, ujungna sai i ma dipangasahon gabe so diboan rohana marsiajar di angka ruhut pangkataion i.\nGodang do songon “jolma natungging” nuaeng on tarida. Mangasahon pejabat, pegawai kantor, pengusaha, jotjot ditinggalhon ulaon panghataion paradaton, sipata jotjotan “mandapoti” ma bangkona. Dietong nasida do angka ruhut pangkataion paradaton i pasuda tingki, ndang efektif, ndang positif, ninna be. Mangasahon hamaloonna be ma nasida mambahen tiastiasan di ruhut pangkataion paradaton i. Hasurungan do dietong angka jolma nateam i molo tung so malo pe manghatai paradaton, jala angka natuatua pe dipalumbang do rohana didok; “Ndang hinata tahe, marsingkola do saleleng on, humaliang Indonesia do saleleng on, tu luar negeri do saleleng on, angka jolma sileban do donganna saleleng on”, ninna be, laos ginjang ma roha ni angka napistar i.\nSongon i ma ro arina tu Aman ni Aleksander. Leleng di luat naleban do ibana, angka goar ni ianakkonna pe angka goar sileban nama. Hurang “keren” ninna goar Batak i, agan pe si “Bungaran” do goarna dibahen natorasna, asa anggiat marbungaran nian tu desa naualu, jala laos dapot do sinangkap ni natuatuana i di ibana. Pengusaha natardok do ibana, jala nunga dihaliangi ibana portibi on. Di na sahali, tarbobok ma rohana di luat sileban, ala jumpangna sibontar mata malo marhata Batak. Ndang holan i, diboto muse ruhut ni adat Batak dohot marumpasa, na so hea be dilehon rohana tusi. “Bah, tumimbo dope haadongonna sian ahu, hape diboto paradaton ni daompung”, ninna rohana dibagasan.\nMarujung ma ngolu ni Ompu Aleksander naung gabe i, mulak ma ibana tu huta asa dipahot adat partuaon ni natorasna i. Tubu ma tu rohana marsiajar tu angka natuatua dung sai dijujui Nai Aleksander, songon dia marhuhuasi, songon dia mangampu hata gabegabe, songon dia mangandehon hata tu dongan tubu dohot lan na asing nahombar tu partota ni ulaon i.\nHolsoan do Nai Aleksander sotung halohotan annon sinondukna i mandok hata uju mangampu hata sigabegabe. “Dok ma jolo amang songon dia naung ginuruhonmu uju mangampu hata, jala aha umpasa na hombar tusi”. Dipajojor Ama ni Aleksander ma naung ginuruhonna i dohot umpasa na ampit tusi. “Songon nidok ni umpasa ma dohonon, turtu ma ninna .. ninna…”. “Anduhur”, ninna Nai Aleksander manguduti. Laos diulakhon Ama ni Aleksander ma pajojorhon hata pangampuon i. Ah, nunga denggan be hubege, asal ma unang lupa ho amang da? Olo inang siadopan, alai sai sungguli ahu, asa lam huingot, jala paingot ahu uju mandok hata i annnon”. Olo amang, pos ma roham, alai huhut parrohahon tu ahu asa huhusiphon”, ninna Nai Aleksander.\nGanup adong tingki lumumbang di ulaon i, sai disuhuni Nai Aleksander do parhalanguluna i, hombar tu ruhut pangampuon i. Dihilala do na sipata do halohotan Ama ni Aleksander mangingot-ingot hata ni umpasa i, ala ni i sai lomos ma rohana dung jumpang tingkina annon sotung helhul hatana.\nDung jumpang tingkina pangampuon, jumolo ma boru. Ala naung dihasomalhon, tulus do antong hata ni boru i jala unur umpasa dihatahon, laos mangihut hata mangolophon, emmma tutu, ninna natorop. Tung tabo do tutu begeon. Songon na lam angkadotdot do Nai Aleksander, holsoan di haboion ni Ama ni Aleksander; “Boha ma annon, sotung pailahon”, ninna rohana.\nSahat ma pangampuon tu anak, lam angka girgir ma Nai Aleksander, “humalaholi songon mangan natinagko”, dibereng tu siamun, dibereng tu hambirang, marpaima sude halak jala hohom, lam tarlonggam ma nasida nadua.\nDung dihatahon hata mangampu, boi dope unur dihatahon, alai nunga sai maos diubit Nai Aleksander ibana tu hata ni umpasa, ala ni i lam geno ma pingkiran ni Ama ni Aleksander. Diubit Nai Aleksander ma ibana asa jumolo hata ni anduhur dohononna sian lote, asa unur tu hata parpudi annon. Sai i ma di ingot Ama ni Aleksander, jumolo do “anduhur sian lote” di hata ni umpasa i.\nUjungna didok ma: “Songon hata ni anduhur ma dohonon ……….”\n(ide: Ir Sahala Simanjuntak)\nMei 20, 2007 tanobatak\n4 respons untuk ‘TURTU NINNA ANDUHUR….’\nMansai godang do namasa nuaeng sisongon on amang Naipospos!, molo angka umpasa najolo mandok tangis di sihabunian, mengkel di sihapataran, belakangan on gabe masa do mengkel disihapataran angka ala ni pangalaho na hurang perduli tu paradaton alai gabe malengleng ma ate ate dibagasan,\nJadi songot tu ahu sandiri pinarar do upaya upaya muna paingothoh sude hita unang jais tu paradatonta i.\nSahali nai mauliate ma pinasahat tu para nara sumber di Partungkoan on semoga makin banyak ide\nSpl – Bontang\nJuni 27, 2007 at 6:24 am\nHoras ma sude di Amang Inang, Lae dohot Iboto niba..\nhata parjolo mauliate ma tutu tu Amang Pardenggan Basa i namangurupi hamu pature ture website on gabe adong sada parsiajaran dihami naposo, nadiranto, naso hea mangadopi paradaton.\ndi hinauli nai roha muna i, songon “tanggapan” sian ahu pribadi, tung mansai godang do manfaat ni “Parguruon” on asa unang gabe maila hami diparadaton, terlumobi asa unang gabe mago Budaya Batak i.\ndi par”lao” ni Ama Nanihaholongan nami, (2 mei 2009),dison ma sai huranapi diangka nahurang pangattusion taringot tu paradaton, tarlumobi ala anak siakkangan ma hami, maila situtu do iba…jadi mauliate ma dihamu amang inang, lae dohot ito,akka na rela mangalehon tikki,materi, dohot roha laho mangajari hami naposo on nahurang mangattusi paradaton..\nbeta lae, ito,rap marsiurupan laho patorusson budaya ni “halak hita” i.Sai dipasu pasu Tuhan ta ma hita sadarion sahat tu saleleng ni lelengna…\nMei 15, 2009 at 12:18 pm\nudur silitonga berkata:\nterma kasih untuk cerita yang menghibur ini . teruslah berkarya paling tidak orang yg mmbaca akan mndapat pesan moral yg mndalam. anda mungkin sering dengar di tano batak banyak sekali HOTEL,alias hosom teal late….\nHayoo… kedan2, mari kita ramekan dan berkarya terus..


Aha do na Dipatorang Bibel Taringot Porang?\nJAHA DIBAGASAN HATA Adhola Afrikans Albania Amhara Arab Armenia Aymara Baoule Batak (Toba) Bolanda Bulgar Cakchiquel (Central) Cebuano Cheska Chichewa Chitonga Chitumbuka Chiyao Chokwe Chol Cibemba Cina Mandarin (Disederhanakan) Cina Mandarin (Tradisional) Dansk Efik Esti Ewe Fiji Ga Georgia Greenland Guarani Heber Hiligaynon Iban Igbo Iloko Indonesia Inggris Islan Italia Japang Jawa Jerman Karen (S'gaw) Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Krio Kroat Kwangali Kwanyama Lamba Lhukonzo Lingala Lituavi Luganda Luo Luvale Magyar Makedonia Malagasi Malta Mam Maya Mazatec (Huautla) Moore Myanmar Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Ngabere Norsk Nyaneka Nzema Ossetia Otetela Papiamento (Aruba) Papiamento (Curaçao) Pijin (Kamerun) Polski Portugis Prancis Quechua (Bolivia) Quichua (Imbabura) Rumania Rundi Runyankore Rusia Samoa Sango Sepedi Serb Serb (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swensk Tagalog Tahiti Tatar Tetun Dili Thai Tigrinya Tlapanec Tojolabal Tok Pisin Totonac Tshiluba Tsonga Turki Tuvalu Twi Tzotzil Ukraina Umbundu Urdu Venda Vietnam Wayuunaiki Xhosa Yoruba Yunani Zande Zapotec (Isthmus) Zulu\nLomo do Roha ni Debata Mangida Porang?\nSongon dia do alusmuna? Godang halak mandok molo Debata marlomo ni roha mangida porang. Songon na disurat di Bibel, najolo Debata manuru naposoNa marporang. Alai, Jesus mangajarhon tu siseanna asa mangkaholongi musu ni nasida. (Mateus 5:43, 44) Alani i didok godang halak ma, molo saonari ndang be lomo roha ni Debata mangida porang.\nSongon dia do pandapotmu? Lomo do roha ni Debata mangida porang? Negara dia do monang bahenon ni Debata tingki marporang? Alus ni sungkunsungkun on, marpangkorhon do tu pandapotmuna taringot porang. Umpamana, molo taboto Debata marlomo ni roha mangida porang jala bahenonNa monang negaranta, las ma rohanta. Alai songon dia do pangkilalaanta molo bahenon ni Debata talu negaranta? Mabiar situtu ma hita.\nAlai adong dope na rumingkot. Molo taboto songon dia roha ni Debata mangida porang, marpangkorhon do on tu paralealeonta dohot Ibana. Molo hea do hamu susa alani porang, porlu do botoonmuna alus ni sungkusungkun on: Tutu do Debata paloashon jala manjujui asa masa porang? Tutu do ndang diparrohahon Debata halak na susa alani porang?\nRa, songgot do rohamuna mamboto alus ni Bibel, na imbar sian sude pandapot na dipaboa nangkin. Sasintongna, sian najolo sahat tu sadarion ndang muba roha ni Debata mangida porang. Taparrohahon ma aha na didok Bibel taringot songon dia do roha ni Debata mangida porang najolo dohot di abad na parjolo. On mangurupi hita mangantusi songon dia do roha ni Debata mangida porang saonari. Jala boi mangurupi hita mangantusi na tongtong do adong porang manang ndang di tongatonga ni jolma.


Mangolu di bagasanAsiniRohaniDebata(Psalmen 25: 1-7)\nDi taon 2009 dipillit Sinode ni Parsaoran ni Angka Huria Protestan (Lutheran, Reform, dohot Unitarian) di Jerman (EKD, German: Evangelische Kirche in Deutschland) do sahalak Professor Teologi jala tokoh oikumenis, i ma Professor Dr. Margott Kaesemann, gabe Ketua ni Parsaoran i, sahalak naung dung manaon sahit kanker payudara, alai malum dung mandalani pangubation chemo therapi.\nDang leleng dung manguluhon parsaoran i ibana disoarahon ibana ma pingkiranna na so haru mandopang angka porang pinamasa ni angka bangso na balga jala nagogo maradophon bangso na metmet. Sada rumang ni i i ma ditulak ibana do kebijakan ni pamarenta Jerman manongos sordadu tu Afganistan. Siala ni i, atik pe bahat do na manghalashon soarana i, bahat do angka pemimpin dohot politisi ni negara Jerman na so manghalomohon soara panurirangionna i. Bahat do angka tekanan na diadopi ibana siala ni soarana i. Di sada tingki diontang do ibana tu sada partamueon na nidohotan ni bahat angka uluan ni bangso i.\nDi pardalanan mulak ibana sandiri do manupiri mobilna. Alai didapot polisi ma na so unduk ibana tu paraturan lampu persimpangan dalan. Tongon rara lampu i. Alai tong dibolus ibana. Dipaso ma ibana. Dung dipareso polisi mudarna, tangkas ma na naung lobi sian na patut diinum ibana anggur di partamueon i. Siala ni i, di jolo ni angka wartawan didok ibana ma na so tama be ibana gabe Ketua angka huria protestan di Jerman i. Mengundurkan diri ma ibana songon Ketua, didok ibana songon on:\n“I am aware how dangerous and irresponsible it is to drink and drive. I will accept the legal consequences” (Indonesia: “Saya sadar betapa berbahaya dan tidak bertanggungjawabnya minum dan menyetir. Saya akan menerima konsekuensi-konsekuensi legalnya.” Batak: “Dapot rohangku do songon dia marmara dohot ndang bertanggung jawab ni na minum dohot manupir i”). Jala, “my heart tells me clearly that I cannot stay in office without losing much of the authority I'd need for the post” (Indonesia: “Hati saya mengatakan kepada saya dengan jelas bahwa saya tidak dapat menjabat tanpa kehilangan otoritas yang saya butuhkan untuk jabatan itu.” Batak: Didok rohangku tu ahu mansai tangkas na so tarbahen ahu be maniop jabatan i so agoan huaso na ringkot tu jabatan i ).\nNdang sadia leleng di na disungkun angka wartawan boasa songon i baranina ibana mundur sian haketuaan ni EKD i, hape ibana do pandita boruboru na parjolo manguluhon parsaoran i sian hajojongjongna 1945, jala songon dia ma ibana mangadopi tekanan partondion dohot panghilalaan, ila, hatarurahon ni adopanna i siala ni hasalaan manang dosana i, didok ibana ma songon on:\n“Di ahu, ndang adong na ummuli sian na madabu tu tangan ni asi ni roha ni Debata.” Botul do ibana sahalak pandita ni/di huria Protestan na mangantusi, manghaporseai, manghaposi, mangajarhon, mamaritahon dohot manghangoluhon impola ni ajaran ni huria Protestan di portibion: “Holan ala ni asi ni roha ni Debata do dapot ni naporsea i haluaon i, jala haporseaon di asi ni roha ni Debata i pe ndang tubu sian diri ni jolma i, alai pinalumehon ni Debata parasiroha i do, ndang ala ni hatauon ni jolma i.”\nMolo taida opatsa na tarbarita i, Raja David, Apostel Paulus, reformator Martin Luther, dohot Ketua EKD Prof Margott Kaesemann, ganup do nasida ndang tuk mangalo huaso ni dosa i. Alai ganup do tong nasida manghangoluhon asi ni roha ni Debata i. Taida ma sadasada. Raja David, sahalak na tung solhot situtu tu Debata, ai didhaposi jala dipillit Debata do ibana gabe raja ala ndang be dihalomohon Ibana raja Saul. Didongani Debata Tsevaot do ibana marporang maradophon angka musuna, jala dipalua Jahowa do ibana sian jorgong ni angka musuna, dipasupasu Debata do niulana, i ma pasadahon bangso ni Debata gabe sada bangso mar-ibukotahon Jerusalem, tarpasupasu do bangsoNa uju ibana mangarajai bangsoNa. Alai songon na taboto tangkas madabu do ibana tu bagasan dosa.\nMangihuthon panindangionna, uju poso pe ibana bahat do angka dosana, ndang holan na taboto – isara maradophon sinonduk ni si Bethseba, i ma si Uria na pinamatena di parporangan asa boi ibana mardongansripehon si Bethseba, songon i nang dosa mamunu angka musu ni Israel di parporangan, atik pe boi dohonon porang na tigor do porang niuluhonna i sude, ai ganup mamunu dongan jolma dosa do i – alai dohot do na so taboto dope uju poso ibana, andorang so dipabangkit gabe raja. Molo diungkap Debata angka dosana i di jolo ni angka musuna na sai lulululu di hasalaanna – dohot ma i raja Saul i sandiri na mansai sogo rohana mida si David ala gabe raja si David dibahen Debata uju raja dope si Saul. I do umbahen na di Psalmen 25 ayat 2 dohot 3 i dijouhon ibana tu Debata. “Ale Debatangku, marhaposan tu Ho do ahu, tung unang paila ahu, ndang tahe tagamon tarurak sude angka na manghaposi Ho.\nNang dihaposi sasahalak Debata, ndang marlapatan malua ibana sian dosa. Alai ndang dipaila Debata pardosa na marhaposan tu Ibana, gariada ditobus do, jala dipalua sian panghorhonna. Nian dihasiholi si David do asa dipabotohon, diajarhon, jala ditogutogu Debata ma nian ibana umboto angka dalan ni Debata, bogasNa, jala hasintonganNa na so marlaok dosa i (Psalm 25: 4-5). Alai atik pe songon i ala jolma do si David, diboto ibana do na so ias ibana sian dosa. Siala ni i ma di ayat 7 i dipangido ibana asa unang dipaingotingot Debata dosa ni haposoonna. Ala diboto, diauhon dohot dihatingdangkon si David do dosana i umbahen na diondolhon ibana ma pola tolu hata di ayat 6 dohot 7 i taringot tu hadirian ni Debata, asa ndang tu dirina be mata ni haporseaonna manatap, alai tu diri ni Debata ma, i ma: (i) rahameykha (Indonesia: rahmatMu, Terjemahan ni hata Batak ndang apala akurat, ai diterjemahon dohot denggan basamu na di ayat 7 dipangke di hata Heber: tuvekha, sian hata tv, denggan basa, kebaikanMu; dumenggan do harafiah tadok: bortianMu), dohot (ii) hatsedekha (Batak: asi ni rohaMu, Indo: kasih setiaMu), jala (iii) tuvekha (Batak: denggan basaMu, Indo: kebaikanMu). Tolunsa didok na sian na robi, le olam. Tolunsa do siingoton ni Debata dipangido par Psalmen, i ma bortian-asi ni roha-denggan basa-Mu, rahmat-kasih setia kebaikanMu.\nSongon i do hinaporseaon, hinaposan, binaritahon dohot dihangoluhon Apostel Paulus, na atik pe halak Farise na tumimbo sian angka donganna Farise di tingkina parbinotoan dohot pangoluhononna di patik ni si Musa, songon i hirasna rohaNa mangulahonsa pola sampe mamunu angka na mangaleai patik i dohot bagas joroNa, laos ibana do na tumangkas mananda dohot mamarsaulihon asi ni roha ni Debata tu ibana, ai dibahen Debata ibana gabe parbarita nauli di asi ni rohaNa i di bagasan Jesus Kristus.\nSongon i do tong si Martin Luther, sahalak biarawan na satia hian di kota Erfurt Jerman alai tong manghilala ndang tuk mangalo huaso ni dosa, manghilala sai didondoni huaso ni dosa, so tarpaluasa dirina sian i, gabe mariaia tondiNa marnida na di hatigoran ni Debata i do diida ibana asi ni rohaNa i, gabe dipangke Debata ngoluna paimbaruhon haporseaon ni huria na lipe di tingkina, jala nuaeng nunga diongku huria Katolik Roma niajarhonna i: holan ala asi ni roha ni Debata do malua hita sian dosa dohot hamatean di bagasan Jesus Kristus.\nSongon i do naung pinatuduhon ni Pdt Prof Dr. Margott Kaesemann na barani mangoku salana, mijur sian hakatuaon ni Parsaoran ni sandok Kuria Protestan ni Jerman, ala diboto ibana hinauli ni na madabu tu bortian ni dohot tangan ni asi ni roha dohot denggan basa ni Debata, jala siala ni i gabe dipangke Parsaoran ni Huria Protestan i ma ibana gabe siboan barita (Duta) ni Reformasi.\nPanghorhon ni i gabe ndang haru dihalungunhon tondinta be ro tu Debata asa diluluhon asi ni rohaNa hita? Gabe siala ni i, ndang talului be tingki paadop bohi dohot Ibana na manghaholongi ngolunta, mangidohon tu Ibana asa dipatupa Ibana na tolu i tu ngolunta sandiri, tu ngolu ni saripenta, masyarakatta, dohot bangsonta, nang portibion pe tahe, asa dipatupa ibana na tolu i tu hita, i ma asa diingot Ibana bortianna sandiri na paadonghon hita, na padimundimun hita, dohot na mangaramoti hita, jala asa diingot Ibana asi ni rohaNa tu hita, jala dipatupa Ibana ma denggan ni basaNa tu hita, unang baliksa gabe rimasNa na ro tu ngolunta, tu angka ianakkonta, pinomparta, keluarga besarta, masyarakatta, dohot bangsonta Indonesia on tahe tarlumobi andorang, uju dohot dung Pemilihan Umum 17 April 2019 on, asa malua bangsonta sian angka na tahabiari i, alai asa diingot Ibana hita on bortianNa i, sada bangso naung sanga leleng dijajah, mamolus dua partingkian Orde Lama dohot Orde Baru na so tuk mamboan maju bangsonta, sada bangso naung ditogutogu Ibana masuk tu masa reformasi, jala dua pulu taon dung reformasi 1998 nuaeng naeng meret (hijrah) ma bangsonta sian bangso na berkembang tu bangso na maju, molo asi rohaNa mida hita; asa diingot Ibana asi ni rohaNa dohot denggan ni basaNa tu hita.\nBahat sian tongatonganta ta parsidohot naeng pillition ni rakyat gabe anggota Dewan Perwakilan Rakyat di pusat, propinsi nang kabupaten/kota. Tapangido ma tu Debata asa diingot Ibana asi ni rohaNa tu nasida.\nLaos di tingkion do angka anak ni hurianta mangarade diri laho mangadopi angka ujian laho masuk tu perguruan tinggi, jala ala taboto tangkas ndang sude boi dijalo angka universitas negeri, olo do ndang adong manang bahat angka anak ni hurianta na ingkon marsiajar ndang di sikkola/universitas negeri.\nDi tingki na songon i mansai uli do molo ro hita martangiang tu Debata na tarbahen mangaluluhon hita, asa diingot Ibana hita on angka pinompar ni naung tinobusNa mansai arga di bagasan Kristus Jesus i, asa dipatupa Ibana tu hita asi ni rohaNa dohot denggan ni basaNa tu angka ianakkonta i sude, tarlumobi tu na so tuk masuk tu perguruan tinggi negeri ala ni kompetisi na mansai timbo, asa boi nang nasida marsiajar mangasahon Ibana nang di universitas na so negeri, tarulumobi ma angka anak ni hurianta na marsiajar saleleng on rap dohot di angka inganan na so apala maju pendidikanna.\nMolo manghilala hita naung diingot Debata asi ni rohaNa tu hita nasailaon, mansai uli do tong molo mangolu hita pangkeonNa gabe ulaulaNa patupa asi ni rohaNa tu angka donganta na mangharingkothonsa di taon parasi ni rohaon ni HKBP di tingki on. Amen


Home » sermon » Matius 8:18-22\nPribadi Yesus memiliki kharisma yang cukup kuat (luar biasa), tarida sian pangajaran ni Jesus yang penuh dengan wibawa hamalimon, nasasintongna hataridaan ni Jesus songon Anak laos songon Debata na gabe jolma Ibana. Alani mansai torop halak namanghalomohon Ibana, atik pe sasintongna hurang dope anggo pamotoan/ panandaon ni natorop i taringot tu diri ni Jesus. Barangkali mereka hanya sebatas kagum sekali gus heran akan apa yang Yesus lakukan, karena apa yang Yesus lakukan baik lewat pengajaran yang penuh wibawa tadi, lebih lagi lewat berbagai mujizat yang yang diperbuat Yesus. Seolah olah orang banyak penasaran akan hal apa lagi yang akan diperbuat oleh Yesus.\nsiboto surat naeng mangihuthon Jesus\nSiboto surat (ahli taurat) kelompok orang parisi,yang menganggap diri “lebih” mengerti/memahami taringot tu patik. Kelompok ini merupakan kelompok yang disegani. Nuaeng justru mangido tu Jesus naeng gabe siihuthon/ sisean ni Jesus. Ndang apala jelas dapot dipatorang manang dia namangonjar rohani siboto surat on naeng mangihuthon Jesus. Alai naboi do ibana tertarik, ala ketenaran ni ni Jesus di ombasi,ala pola mansai torop halak diida ibana namanguhuthon Jesus. Pola sahat tu namanaek Jesus tu atas dolok laho mangajari natorop, nasai tongtong paihutihut Ibana( dijolo ni turpuk on).\nJesus mangalehon alus dipangidoan ni siboto surat i.\nNdada alus “boi” manang “ndang” didok Jesus tu siboto surat i, alai namasa/ nataringot tu Ibana do dihatahon (ayt 20). Namarliang do antuasu, namarasar do pidong.... alai anggo anak ni Jolmai ndang adong hapeahan ni uluna. Sian alus i dipangido Jesus do hamanaton, sian angka nanaeng mangihuthon Ibana. Naeng tangkas adong persiapan na matang, unang tubu ngolu/sikap na tarhirim ( sian pamerengan pardagingon/hajolmaon), atik pe sasintongna ndang hea halak siihuthon Kristus tarhirim dibahen Debata. Alani do Jesus dohot jelas mandok anggo anak ni Jolma i, nagabe hapeahan ni uluna pe ndang adong. Ai naung diida Jesus do boha hasomalan jala kedudukan ni angka sibotosurat ditonga tonga ni natorp i, sangap do nasida, diparade nagabe hundulan/inganan nasida. Anggo Jesus ndada songoni, jala molo pe diombasi dipaihut ihut natorop i Ibana, bahkan sahat tu na dielu elukan, alai laos songoni do muse natorop mangarehei Ibana dung disitaononnai Mangihuthon Jesus tidak cukup hanya sebatas “emosional/semangat sesaat” sambing. Tidak cukup juga hanya sebatas “kagum”. Ala molo sebatas ido tolak ukurna naboi do gabe sisean na gagal angka namangihuthon i. Alai pangohuthonon i, naeng nionjar ni haporseaon namatoras/tangkas, mangihuthon sian bulus, unduk dohot serep ni roha ( bnd, pamanggilan Yesaya, Yeremia,Elisa,dna) yang benar benar meninggalkan apa yang ada pada dia untuk melayani Allah.\nmangihuthon Jesus sopola marsidalian\nDitonga ni panghataion i (ayt 21) sahalak sisean mangidohon tu Jesus “ loas jolo ahu laho mananom damang”. Ndang apala jelas ise do goar ni sisean i, deba penafsr mandok si petrus alai naasing mandok ndangt, alai ndang apala digoar i ra narumingkot idaonta. Keluarga adalah objek namansai penting jala arga doi ditonga tonga ni ngolunta. Jala dohonon hal nawajar do napinangido ni sisean i. Tradisi ni Jahudi, ndang jadi sahalak anakhon manadinghon bagas ni natorasna ia sojolo tangkas parmisi/martading hata tu natorasna ( elisa yang memintakan hal yang sama kepada elia).menguburkan orang tua adalah tanggungjawab anak,patuduhon penghormatan terakhir ( bnd tradisi ni habatahon) asa saleleng so monding natorasna ikkon disi do inakkon i, ima hasomalan ni jahudi. Hape di ayt 22 justru Jesus mandok, “ Ahu ,ma ihuthon, angka namate i ma pasombu mananom namatena”. Alus ni Jesus on cukup menjengkelkan, karna apa, bagaimana mungkin namate mananom namatena, hal naso mungkin terjadi doi. Ai naso arga/ ringkot do keluarga di Tuhan Jesus?? ( ajaran Kharismatik) Tontu alusna arga/ringkot do ( bnd ptik pa 5hon). Antong aha do nanaeng dohonon ni Jesus, Jesus naeng menerobos angka sekat sekat, ruhut ruhut hasomalan na adong dinasida naboi mangambati langka/ngolu nasida laho manjalo barita nauli dalan manghaporseai Jesus. Ala jot jot do hita sae holan bertahan di angka tradisi tradisi budaya (khusus hita batak) jala dohonon sipata hira ummarga/rumingkot tradisi i sian hata ni Debata. Alani umbiar do halak didok so paradat sian so parhaporseaon. Bangko/pangalaho sisongonima nanaeng tanggalhonon ni Jesus, asa unang terjebak di angka sikap dohot pangalaho sisongoni angka sisean i. Asa naeng tumimbo haporseaon sian pamingkirion, sian tradisi,budaya dohot ruhut ruhut ni hajahudion/habatahon. Ai ndada alani i angka jumpangan haluaon halak, tung ala hata ni Debata nasahat jala nahinaporseaan nasida ido.\nmarragam do cara ni Debata, manjou ganup halak asa gtabe siihuthon Ibana. Alai na arga ima dung “tarpillit” do. Bagaimana orang yang terpilih itu mampu melakukan tugas dan tanggungjawabnya, sebagai orang orang pilihan.\nNaeng tangkas dipamanat aha do namemotivasi sada sada halak gabe siihuthon Jesus ( gabe halak Kristen). Apakah karena rutinitas/ hasomalan, parmargaon, keturunan, karena kemapanan/kemampuan, karena tradisi, yang pada akhirnya akan berujung pada kejenuhan dan akan mengalami kegagalan. Ido ra tantangan gereja nataadopiu ditingkion. Sai hira naihut ihut siborok sipata haporseaontai taloas. Sementara iman tidak lahir dan berkembang dari hal yang demikian, tetapi lahir5 dari pendengaran akan Firman Allah ( Ibrani 11:1, Mat 10:32, Jak 2:17)\nIkkon tasadari jala tahaporseai do paboa hita ima angka napinillit ni Kristus bahen siseanNa. Nalaho suruonna tu tongatonga ni portibion, merubah dunia yang dalam kekacauan kepada kedamaian Allah ( mat 28:19-20) pabotohon paboa naung songgop harajaon ni Debata. Asa gabe sira jala panondang hita sekaligus gabe pasu pasu tunahumaliang hita. Naeng mampu hita mentranformasi ngolu ni halak tu nadenggan lumobima tulomoni tu lomoni rohani Debata. Mangihuthonhon Jesus dari motivasi na bulus tanpa syarat,tanpa sidalian.\nTaihuthon ma Jesus ala haporseaonta.............................................\nDi posting oleh : Rivai Silaban Update pada : 3:04 AM


Si Daud dohot Si Goliat | Parsiajaran Bibel tu Dakdanak\nSi Daud dohot Si Goliat\nDidok Jahowa ma tu si Samuel, ‘Laho ma ho tu jabu ni si Isai. Sada sian angka anakna ma na gabe raja ni Israel.’ Laho ma si Samuel tu jabu ni si Isai. Tingki diida si Samuel anak siangkangan, didok rohana ma, ‘On do ra na dipillit Jahowa.’ Alai didok Jahowa, ndang i na dipillit. Didok ma muse, ‘Ndang rupa na huida alai rohana do.’\nDipatudu si Isai ma onom anakna. Alai didok si Samuel ma, ‘Ndang adong sian nasida na dipillit Jahowa. Adong dope na asing?’ Didok si Isai ma, ‘Adong dope sada nai, goarna si Daud. Marmahan do ibana saonari.’ Tingki ro si Daud, didok Jahowa ma tu si Samuel, ‘On do na Hupillit!’ Dung i, diusehon si Samuel ma miak tu ulu ni si Daud. Ibana ma na gabe raja ni Israel di ari na naeng ro.\nNdang sadia leleng, marporang ma halak Israel dohot halak Palistim. Adong do tentara ni halak Palistim na mansai balga songon raksasa. Goarna si Goliat. Ganup ari, direhei ibana do halak Israel. Gogo ma didok, ‘Suru ma sahalak baoa mangalo ahu. Molo monang ibana, gabe hatobanmuna ma hami. Alai molo ahu do na monang, hatobannami ma hamu.’\nRo ma si Daud tu perkemahan ni tentara ni halak Israel, laho mamboan sipanganon ni angka abangna. Dibege ibana do hata ni si Goliat i. Alani i didok ma, ‘Ahu ma na mangalo ibana!’ Alai didok Raja Saul ma, ‘Poso dope ho, ndang taralom i.’ Didok si Daud ma, ‘Urupan ni Jahowa do ahu.’\nDibahen si Saul ma baju porangna tu si Daud. Didok si Daud ma, ‘Ndang hea hupangke songon on.’ Dibuat si Daud ma ambalang, i ma alat laho mangalempar batu. Dung i, dipillit ibana ma lima batu na licin sian sunge. Didapothon ibana ma si Goliat. Didok si Goliat ma, ‘Ro ma ho. Asa hubahen ho gabe sipanganon ni pidong dohot binatang buas.’ Nang pe songon i, ndang mabiar si Daud, didok do, ‘Mamangke podang dohot hujur do ho mangalo ahu, alai marhite goar ni Jahowa do ahu mangalo ho. Ndang hami alom, alai Debata do. Lehonon ni Debata ma hamu tu hami. Diida sude halak ma, umgogo do Jahowa sian podang dohot hujur.’\nDilempar si Daud ma batu i mamangke ambalang sagogo ni gogona. Ala diurupi Jahowa, hona ma batu i tu ulu ni si Goliat. Mate ma si Goliat, jala marlarian ma halak Palistim. Olo do ho porsea tu Jahowa songon si Daud?\n“Ndang tarbahen ni jolma i, alai sude do tarbahen ni Debata.”—Markus 10:27\nSungkun-Sungkun: Ise do na dipillit Jahowa gabe raja ni Israel? Songon dia do cara ni si Daud manaluhon si Goliat?\nJaha ma sarito ni Bibel on jala parsiajari ma aha na mambahen si Daud barani.


Demo by Administrator - PDF Archive\nOriginal filename: Demo.pdf\nThis PDF 1.5 document has been generated by MicrosoftÂ® Word 2010 Trial / PDFsharp 1.2.1269-g (www.pdfsharp.com) (Original: Ã¾Ã¿MicrosoftÂ® Word 2010 Trial), and has been sent on pdf-archive.com on 21/02/2014 at 00:19, from IP address 139.195.x.x. The current document download page has been viewed 2205 times.\nFile size: 1.3 MB (32 pages).\nDemo.pdf (PDF, 1.3 MB)\nIa parjorjor ni ulaon di na pangolihon anak manang pamuli boru na nienet sian angka referensi dohot pengalaman\nPatua hata (marhori hori dingding)\nMartumpol + Marhata sinamot\nMartonggo /Marria Raja\nMarunjuk / Pesta unjuk\nI. PATUA HATA ( MARHORI- HORI DINGDING)\nMolo dung masihaholongan angka naposo jala martahi nasida mamungka parsaripeon (mar rumah-tangga) naimbaru, ianggo\nnahinan (najolo) mamintor masileanan tanda do nasida umpamana: mandar, saputangan, uang, cincin mas dohot na asing. Dungi\ndipaboa nasida ma tahi nasida i tu natorasna be. Borhat ma pihak paranak mandapothon pihak parboru laho masitandaan huhut\nmangkatai mangarang-rangi angka naporlu taringot tu sangkap nanaeng mardongan saripe anak dohot boru i.\nAlai andorang so i, boi do parjolo pajumpang sahalak bagian boru sian pihak paranak dohot parboru (didok ma i istilah\ndomu-domu) laho manghatai taringot tu balgani sinamot na naeng pasahaton ni paranak tu parboru (hira-hira songon na\nmandas-dasi ma goarna). Dung hira-hira adong hadomuan (kesepakatan sementara) ipe asa borhat pihak paranak mandapothon\npihak parboru. Baliksa tahe nunga sipata boi pajumpang suhut paranak dohot parboru, alani naung adong hian partondongon\nnasida, ia so i ala nunga masitandaan hian (alani pardongan on) manang ala ni partimbangan na asing.\nTorop ni paranak na ro mandapothon parboru cukup ma hira-hira tolu ripe, nunga tarmasuk disi sahalak bagian boru. Songon\ni nang parboru manjalo haroro ni paranak i sarupa ma torop na. Paranak disi ndang pola mamboan na marmiak-miak, alai cukup\nma makanan ringan. Parboru pe ndang pola paradehon sipanganon, alai cukup ma patupahon kopi manang tes. Parborhat ni\nparanak tu bagas ni parboru i ma na. nidokna patua hata manang marhori- hori dingding.\nAlai molo binereng do di Pekanbaru on, hira nunga langsung suhut paranak mandapothon suhut parboru di na patua hata,\njala pangkataion nunga dihatai bohi ni sinamot dohot ulos, songon i nang masalah partording ni ulaon, dialap jual do, manang\nDi Parserahan on, na binereng ditingki namarhusip, nunga dijou paranak angka raja ni partubu, songoni nang parboru.\nParanak nunga mamboan sipanganon, jala jumlah ni Paranak dohot Parboru, sipata nunga hira naeng dos ditingki namarhata\nMolo boi nian unang pola pagodang hu, pihak paranak dohot parboru dina laho marhusip, holan angka na solhot ma di\nontang suhut paranak dohot parboru. Sipata alasan ni paranak dohot parboru ima na laho menghargai angka dongan tubu na,\nunang didok ndang parbinoto nasida taringot tu rencana ulaon i di ari na naeng ro on.\na. Pihak paranak (melalui raja parhata) pasahathon tu pihak parboru tahi ni naposo (anak nasida dohot boru ni parboru) ima\nnanaeng mamungka parsaripeon naimbaru nasida.\nb. Pahantushon hata ni domu-domu taringot tu balga ni sinamot na naeng pasahaton ni paranak tu parboru.\nMartumpol lapatanna marpadan (marjanji) di jolo ni Huria dohot dijolo ni na torop, ala naeng manjalo pasu-pasu parbagason\nma pangoli dohot boru muli.\nNdang apala sude huria (gereja) patupahon partumpolon. Na deba, cukup ma holan mandaftar natoras ni pangoli dohot\nnatoras ni boru muli tu kantor ni gereja na, dungi diting-tinghon huria (gereja) ima di parmingguon na mangihut. Di Huria Kristen\nBatak Protestan (HKBP) di partumpolon i dipatupa do kebaktian na jempek/singkat somalna di botari manang di parnakkok ni\nmata ni ari. Molo di Parserahan on sai dipatupa doi di parnakkok ni mata ni ari, alana dilanjuthon do i annon tu na marhata\nJadwal martumpol di patupa do i sada manang dua minggu andorang so manjalo pasu-pasu di gereja. Dung sidung\nmartumpol diting-tinghon huria i mai di parmingguon na mangihut dua hali marturut-turut (ting-ting parjolo dohot ting-ting\npaduahon). Alai olo do holan sahali tingting, ala sompit ni tingki, manang ala ni pangoli manang boru muli ingkon borhat tugas tu\nluar kota manang ala ni partimbangan na asing.\nLapatan ni diting-tinghon di huria (gereja), ima songon boa-boa patariashon huhut mangalehon tingki tu ruas i, atik beha\nadong na keberatan di sangkap na naeng marbagas i, misalna ala adong dope bogasna manang janji ni pangoli manang boru muli\ntu halak na asing.\nSinamot ima arta manang barang berharga songon ringgit si tio soara (uang tunai), mas, pinahan (ternak) sipasahaton ni\nparanak tu parboru di ulaon pangolihon anak/pamuli boru.\nAlana najolo di Bona Pasogit sinamot ndang sae holan marrupahon ringgit sitio soara (uang tunai), alai ingkon sai di tambai\ndope i dohot angka barang na arga umpamana: barang mas, perak, horbo, hoda manang lombu. Alai ianggo nuaeng on tarlumobi\ndiparserahan termasuk di Pekanbaru on, di pasada nama i marrupahon uang tunai.\nSinamot on ma na nidok ni parboru, songon tuhor ni boru. Di Toba somalna ulaon unjuk i (pesta) di patupa do di\nalaman/huta ni paranak (didok mai taruhon jual). Jadi sinamot na nilehon ni paranak i polin doi tu parboru lapatanna ndang di\nbahen i tu na mosok (biaya pesta)\nIdo alana ianggo na jolo di na pamuli boru sai na maruntung do parboru molo binereng sian segi materi. Alai di tingki\nsaonarion tung pe ulaon i di alaman ni paranak, pihak parboru nunga ingkon manambai tu haporluon perkawinan ni boruna,\ntarlumobi molo ulaon unjuk i di alaman ni parboru (dialap jual). Misalna laho melengkapi pahean dohot perhiasan ni boru nai,\nndang hea be tuk sian sinamoti, baliksa manambai dope parboru laho mangalehon tu suhi ni ampang na opat dohot tu tulang ni\nhela, ima songon tintin marangkup.\nPamarai. ima haha manang anggi ni parboru i.\nSijalo bara/simolohon ima iboto ni boru muli\nNamboru manang pariban ni boru muli.(upa parorot)\nTulang ni boru muli ( si jalo todoan )\nDi Parserahan on, pada umumna, manghatai taringot tu sinamot, dipatupa do i dung sidung martumpol, ima di bagas ni\nparboru i, jala di goari ma ulaon i marpudun saut. Dison nunga dipasahat paranak patujolo ni sinamot tu parboru, sebagian besar,\nhira-hira saotiknai nama sian sinamot i naso dipasahat, manang ditinggalhon.\nMarpudun saut lapatanna saut ma ulaon i, jala sude naung ni hataan ni angka natua-tua ndang boi be munggil-unggil. Molo\nadong na mangose boi do gabe mardando.\nDi ulaon marhata sinamot nunga tangkas sude ditaringoti sahat tu ulaon unjuk, songon napadasiphon panghataion angka\nnaung di hatai ditingki na marhusip.\nNdang mardalan pinggan panungkunan di namarpudun saut manang di namarhata sinamot, jala todoan tu suhi ni ampang na\nopat biasana ndang dipasahat dope disi.\nIa ulaon marhata.sinamot nunga sipata gabe ulaon na balga, lumobi molo ulaon unjuk di ari nanaeng ro on (na naeng\nsipatupaonna), antar dao sian huta ni parboru, misalna di luar ni Propinsi, alana hira disi nama parboru ber kesempatan laho\nSasintongna dina marhata sinamot, boi do sesuaihonon tu torop ni na ginokhonna, lapatanna boi do hula-hula i sada manang\ndua ripe sian paranak songon i nang sian parboru (hula-hula. tangkas / nasolhot).\nFungsi ni hula-hula di na marhata sinamot ima, songon na menyaksihon dohot maniroi ulaon i, atik tung adong panghataion\ndiantara pihak paranak dohot parboru na so mardomu.\nBona tulang, tulang rorobot, hula-hula ni haha anggi dohot hula-hula anak manjae ndang pola sada kewajiban ingkon ro\nmanang parsidohot di na marhata sinamot, alana ndang adong dope panghataion disi na porlu sahat tu nasida. Torop ni paranak\ndi na marhata sinamot i, boi ma antara 15 tu 20 ripe songon i nang torop ni parboru. Denggan do parsidohot 2-3 ripe dongan\nsahuta sian nadua bola pihak.\nDi ari naung binuhul, ro ma paranak mamboan indahan na las dohot na marmiakmiak (rap dohot na margoarna). Parboru pe\ntong ma paradehon sipanganon manambai na binoan ni paranak i, ima songon indahan na las, lompan (jagal manuk / rambingan,\ndengke dohot sayur manambai nabinoan ni paranak i). Alana molo holan sipanganon na binoan ni paranak i olo do ndang cukup i.\nMolo di Parserahan, marhata sinamot dipatupa doi dung sidung martumpol.\nNasomal (di Toba) molo di tingki nanaeng marhata sinamot dung sahat rombongan ni paranak tu alaman ni parboru, laho ma\nsahalak boru ni paranak i paboahon naung sahat nasida, huhut manungkun manang naung rade parboru i, manjanghon haroro\nnasida. Dung rade parboru i masuk ma rombongan ni paranak i tu bagas ni parboru i huhut mamboan sipanganon na binoan ni\nnasida i jala dipeakhon ma diatas meja. Dung masijalangan jala renta parhundul ni nasida, sahalak sian natua-tua (hira songon\nprotokol) sian paranak manghatahon taringot tu sipanganon nabinoan ni nasida.\nDidok ma tarsongonon : Di hamu hula-hula nami (didok ma marga ni hula-hula i). Dison ro do hami mar natampak na\nmardongan tubu dohot boru nami songoni nang hula-hula nami dohot Tulang, mandapothon hamu. Mauliate ma di Amanta\nDebata Pardenggan Basa i, ala hipas do hamu dapot nami suang songoni nang hami pamoruon muna ro mandapothon hamu.\nSiala las ni roha nami huboan hami do sipanganon natabo. Pangidoan nami nian raja nami asa sigati hamu ma. Botima.\nSahalak sian natua-tua ni parboru mangalusi. Tar songonon ma didok :\n"Di hamu Pamoruon nami raja.... (didok ma marga ni paranak i) dohot disude uduran muna. Mauliate ma tutu tadok tu Amanta\nDebata ala hipas do hamu ro mandapothon hami tu bagas nami on, suang songoni nang hami hipas dapot muna. Songon\nnanidok muna i, di boan hamu sipanganon na tabo si palas roha nami, mauliate ma di hamu jala on pe sigatan nami ma " Dung di\nsigati pihak parboru na binoan ni paranak i didok ma "nunga suman be".\nDung sidung di sigati, disuru parboru i ma boruna laho paturehon huhut paradehon sipanganon. Laos dohot ma boru ni\nparanak i paradehon sipanganon i.\nAlai na binereng di Parserahan on, ala naung rap hian sian gareja ditingki na martumpol, hira langsung nama paranak rap\ndohot parboru tu bagas ni parboru, jala rap hundul nasida sambil paintehon angka tondong/tutur na so ro dope. Sipanganon na\nbinoan ni paranak langsung nama di jalo parhobas ni parboru jala di boan tu dapur. Jadi dung hira-hira singkop ro angka\ntutur/undangan di mulai ma marsipanganon, jala andorang so marsipanganon di pasahat paranak ma jolo tudu-tudu ni\nsipanganon tu parboru, songoni nang par boru pasahat dengke tu paranak.\nAla paranak do na ro mamboan sipanganon laos nasida ma na mamilang tangiang mangan. Dung sidung marsipanganon di\nuduti ma muse tu na marbagi jambar.\n- Sambola na marngingi hambirang.\n- Satonga rusuk (Panamboli)\n- Ihur - ihur tu suhut parboru.\nAlai nasomal di Pangarantoanon, osang ndang dibola, jambar tu parboru doi sude, ala marningot hita tu adat sian luat na\nasing, ia osang dipasahat nasida doi tu hula-hulana, jadi alanido umbahen ni usulhon asa dibagi dua ma osang i, parsiamun ma tu\npar boru, parhambirang tu paranak.\nAnggo najolo somal do masisisean na mardongan tubu (pihak paranak songon i nang pihak parboru) masirenggetan didok\ngoarna, dung i pe asa parboru manise / manungkun paranak tar singot tu sintuhu ni indahan masak dohot di haroro ni paranak i.\nAlai ala manghabit tingki, langsung nama pihak parboru manungkun pihak paranak.\nParjolo ma tapasahat hamuliateon ni rohanta tu Amanta Debata, ala asi dohot holong ni roha Na, na mangiring-iring hita\nsaluhutna sian angka ingananta be, ro tu bagas na marampang na marjual on, sigomgom pangisina dibagasan hahipason dohot\nlas ni roha do hita nuaeng. Ia nunga hundul hita di atas ni amak tiar, sai tiar ma tutu panggabean, tiar parhorasan di hita on\nsaluhut na. ( molo di gedung jala pake kursi, didokma; ia nunga hundul hita di kursi na hot, sai hot ma panggabean songoni nang\nparhorason di hita on saluhutna) Nunga tutu bosur hita mangan, sagat marlompan juhut, dohot minum aek sitio-tio, sai\npamurnas mai tu daging, saudara tu bohi, sipaneang holi-holi mai jala sipasindak panaili.\nDidok hata ni natua-tua Raja ni boru :\nAntong dia ma langkatna, dia ma unokna, dia ma hatana, dia ma nidokna di sipanganon na pisahatmuna, naboi begeon ni\nsipareon jala naboi peopon ni roha, songon hatani natua-tua namandok, sandema ninna sige di bungkulan ni sopo, bangko ni\nhata do manise, molo so apala tangkas dope binoto, antong alusi hamu, Raja ni pamoruon nami\nDihamu raja ni hula-hula nami, andorang so hu alusi hami sungkun-sungkun ni Raja i, parjolo ma tutu ta pasahat hamauliateon ni\nrohanta tu Amanta Debata Pardenggan basa i, ala asi dohot holong ni roha Na, namangiring-iring hita saluhutna ro tu bagas\nnamarsangap namartua on, di bagasan hahipason jala di bagasan las ni roha do hita sude.\nNuaeng alusan nami ma tutu sungkun-sungkun ni Raja i.\nIma tutu Raja nami, gabe ma hita angkup ni na horas, pasu-pasu on ni Amanta Debata. Ia nunga hundul hita tutu di atas ni amak\ntiar, sai tiar ma panggabean tiar ma nang parhorasan di hita on saluhutna, songoni nang tu joloan ni ari on.\nDi huhuasi ni si panganon na hupatupa hami, gabe ma Raja nami na taula i, asa adong habosurhonon ta, jala sinur ma pinahan na\ntapahan i asa adong hasagathonon ta. Ia nunga dipaboa hamu naung bosur mangan indahan las, jala sagat marlompan juhut, sai\npamurnas mai tutu tu daging saudara tu bohi, sipasindak panaili ma i sipaneang holi-holi di hita on sasude na.\nAsa songon hata ni natua-tua ma dohonon,\nIma tutu Raja ni pamoruon nami, nunga manise hami, mangalusi hamu, Panggabean parhorasan do hape hata ni sipanganon na\npinasahat ni hamu pamoruon nami. Asa bagot na marhalto ma na niagatan di robean. Horas ma amanta Raja dohot Inanta\nSoripada na manganhon, sai tamba ma hamoraon di hamu pamoruon nami namangalean. Hauma ni parsambilan ninna jonok tu\npargadongan, sai martamba-tamba ma dihamu angka parsaulian mardapot-dapot nang angka passamotan.\nAlai raja ni boru, adong do hata ni natua-tua namandok, asa hundul songon anian, jongjong songon pangurgasan, asa tangkas hita\ndapot parsaulian songoni nang di parhorasan, songon hata ni natua-tua namandok, marangkup do ninna na uli, mardongan do na\ndenggan, siangkupna songon na hundul, siudurna songon na mardalan, asa tangkas ma tutu uju purba tumangkasan dompak\nangkola, asa tangkas ma hita maduma jala tumangkasan ma nang hita mamora. Antong di hamu pamoruon nami, angkup ni hata\nnauli dohot nadenggan, sitangkas ni Panggabean dohot parhorasan, tung denggan ma di paboa Raja ni pamoruon nami.\nIma tutu Raja ni hula-hula nami, ia marpanungkun ma Raja i di siangkupna songon na hundul, siudurna songon na mardalan,\nsitangkas ni panggabean dohot parhorason, paboaon ma tutu.\nRaja nami, ia di bulan na salpu i laho do anak nami mardalani tu huta muna on. Pajumpang bohi ma ibana dohot boru ni Raja i,\nmangkatai jala martarombo, gabe masi botoan ma nasida, na marboru ni tulang do hape anak nami tu boru ni Raja i. Dung\npiga-piga hali pajumpang jala manghatai Raja nami, tubu ma holong di nasida jala masiunduhan hata laho mamungka pardongan\nsaripeon na imbaru. Tudos tu tona ninatua-tua namandok\nAlai raja nami, di haroro nami ditingkion tong do parjolo hami marsattabi hami raja nami, alana molo mangasahon sibahenon do\nRaja nami, tung so bolas dope hami nian mandapothon hamu. Alai, ala tangkas do diboto hami, naburju marianakhon do hamu\nRaja nami, i do umbahen na hubaranihon hami ro mandapothon hamu, molo tungsiat pangidoan nami, laos ditingkion ma nian,\nhami laho pasahathon somba ni uhum, somba ni adat nian tu hamu Raja nami. Songon hatani natua-tua namandok uli otik\ngodang so sadia. Jadi olat ni na tarpatupa jala tarbahen hami, raja nami, ditingkion ma nian sombahonon nami somba nia adat\ndohot uhum tu hamu Raja nami. Jadi ima songon angkup ni panggabean dohot parhorasan, na boi pasahaton nami tu hamu Raja\nIma tutu di hamu pamoruon nami. Nunga tangkas di paboa hamu, disiangkupna songon na hundul, sidongan songon na\nmardalan, angkup ni panggabean dohot parhorasan di ulaonta sadarion..\nJala toho do songon nanidok munai, adongdo tona ni natua-tua namandok,\nNunga masiunduhan hata tutu boru nami didok hamu dohot anak muna, ima nanaeng mamungka pardongan saripeon na\nimbaru. Alai nang pe songoni amangboru, asa botoon nami mangalusi hamu jolo husungkun hami ma jolo boru nami. Dungi di\nsuru raja parhata ni parboru i ma sahalak boru (hela) nasida laho manungkun boru nai manang na toho do naung di jalo hatani\nparanak i. Dung ro alus sian boru nai naung sintong di jalo hata ni anak ni paranak i, diuduti ma muse panghataion.\n(Catatan, molo di Parserahanon, ala nunga diboto naung masiunduhan pangoli dohot boru muli di tingki na martumpol ndang\ndisungkun be boru muli)\nIma tutu di hamu Raja ni pamoruon nami, toho do naung dijalo boru nami hata ni anak muna. Nang hami pe, dohonon nami do,\nsai rongkap na gabe, rongkap na sarimatua ma boru nami i dohot anak muna tu joloan ni ari on. Asa anggiat ma nasida masibar\nsongon ambalang, marrokkap songon tuak, jala tong-tong sada nasida songon daion mual.\nAsa nuaengpe songon nidok ni natua-tua ma dohonon nami :\nJadi nuaeng pe raja ni pamoruon nami, piga ma dorbia, piga lombu, piga hoda asa huboto hami mangarade batahi laho mangalai\ntu bara ni ruma nami, jala sadia godang ma mas, sere dohot ringgit, asa botoon nami mangarade puro nami laho inganan na.\nJadi on pe Raja ni pamoruon nami, angka dia ma sipasahaton muna sian na hugoari hami nangkin, na gabe sinamot ni boru nami.\nHatahon hamu sian i\nDi hamu Raja hula-hula nami. Ia taringot tu somba ni uhum, somba ni adat songon sinamot ni boru ni Raja i, ima naginoaran\nmuna nangkin, tung mansai nauli do i Raja nami pangidoan muna i. Toho do i Raja nami. Najolo godang do dorbia, lombu dohot\nangka arta na asing, Alai Raja nami, ianggo apala di tingkion ndang adong bei Raja nami, nunga habis tu parsingkolaan, songoni\ntong nalaho pasingkolahon nanaeng hela muna on.\nJadi pangidoan dohot elek-elek nami tu hamu Raja nami tung ringgit sitio soara i ma sipasahaton nami tu hamu. Jala molo tung\nboi nang pangidoan nami Rambu pinudun ma Raja nami Sinamot nanaeng sipasahaton nami. Alai andorang so huhatahon hami,\nmangido jolo hami ditingki, asa jolo masisungkunan hami dohot dongan tubu nami, dongan sahuta, boru, songoni nang di\nnamangido paniroion hami sian hula-hula nami.\nDi hita na mardongan tubu dohot di hamu boru, bere, ibebere, songoni nang tu hamu dongan sahuta, tarlumobi di hamu\nhula-hula nami. Pinangido do tingki tu raja i, asa jolo masialapan hata hita, masiajar-ajaran, jala asa jolo sada hata ma hita nian, di\nnalaho pasahat somba ni uhum, somba ni adat tu raja i, jadi songononma na konsep na boi pasahaton nami tu hita sasude,\nna paduahon; ia sinamot nanaeng sipasahaton tu raja i, ringgit sitio soarai ma, rambu pinudun, jala molo boi pangidoan asa\nsisahali mangelekkon ma hita tu raja i di hata ni sinamot na naeng sipasahatonta, jadi songoni ma konsep na hupasahat hami asa\njolo tangkas ma ajari jala tambor-tambori hamu hami. Mauliate.\nTangkas do hupaihut-ihut hami aha na pinasahat muna tu hami. Na manggogohon nama hami nuaeng di pangidoanta tu hulahulai Raja i..... (dipaboa marga di hula-hulai) asa rade roha ni ra ja i, sisahali manombahon, sisahali mangelekbon ma hita di\nsinamot ni boru ni Raja i. Botima.\nMauliate ma di hula-hula nami na mangalehon tingki di hami di ulaon ta sadarion. Ia sian hami boru songoni nang bere muna\nnadohot do hami mangelek-elek hula-hula ni hula-hula nami naung di tariashon hamu nangkin. Sipanolopi ma hami di\nangkasangkap nauli dohot na denggan sian hula-hula nami. Botima.\nMauliate ma, nang hami pe sian dongan sahuta, sipanolopi ma hami, asa si sahali mangelekkon ma hita tutu di sinamot ni boru ni\nHula-hula ( ni paranak)\nMauliate ma tadok tu Amanta Pardenggan Basa i, ala na dohot do Ibana paniroi di ulaonta sadarion. Jala tu hamu marga . . . .\n(laos di jouhon ma marga ni suhut paranak) dohonon nami ma, songon dia ma nadenggan naboi tarbahen hamu tu hula-hula\nmuna, ima ulahon hamu, alana adong do hatani natua-tua namandok:\nMauliatema di hamu raja ni dongan tubu, boru, bere, ibebere, songoni nang dihamu raja ni dongan sahuta, lumobi ma tu hamu\nraja ni hula-hula nami, nungga tutu satolop hita di napasahat sinamot ni boru ni Raja i, asa si sahali mangelekkon hita, jala ringgit\nsitio soara i ma ta pasahat tu Raja i.\nJadi nuaeng pe di hamu Raja ni Hula-hula nami, nunga dibege hamu ia hami namardongan tubu, boru, bere, ibebere, nang hami\nnamardongan sahuta, suang songoni di na hujalo hami panuturion sian hula-hula nami, naung sada hata hami, ima : Parjolo ma\ndohonon nami ia ulaon nanaeng ro on taruhon jual ma, di hami ma bolahan amak. Jala somba ni uhum, somba ni adat nanaeng si\npasahaton nami tu hamu songon sinamot ni boru ni Raja i, ringgit sitio soara ima, rambu pinudun, jala sisahali mangelekkon ma\nhami Raja nami, laho pasahathon sinamot ni boru ni raja i tu hamu, songon hata ni tangiang, songoni ma jolo hat nami tu hamu\nRaja nami. Botima.\nCatatan : taringot tu sisahali mangelekkon, denggan do jolo marhusip laho mambuat kesepakatan, parsinabung ni Paranak dohot\nParsinabung ni Parboru, unang adong na mulak-ulak tu bona muse.\nJadi di hamu Raja ni pamoruon nami, nungga tutu dipasahat hamu pangidoan muna tu hami, antong nang hami pe, lehon hamu\nma jolo tingki di hami, asa masisungkunan nang hami na mardongan tubu, boru, bere dohot dongan sahuta nami, tarlumobi di\npaniroion ni hula-hula nami.\nJadi onpe di hita na mardongan tubu, boru, bere/ibebere songon i nang hamu dongan sahuta, lumobi di hamu horong ni\nhula-hula nami. Nunga rap marbinege hita di pangidoan ni Raja ni pamoruon ta apala di tingki on. Didok nasida ia taringot tu\nsinamot sipasahaton nasida, ringgit sitio soara ma jala sisahali mangelekhon / sisahali manombahon. Jala ulaon i taruhon jual.\nSongon dia ma alus ta tu pamoruonta.\nPDF Document Demo.pdf\nangka dongan sipanganon parboru sinamot songoni pihak ndang dohot nasida songon ulaon nunga manang paranak\nThis file has been shared by a user of PDF Archive. Document ID: 00147787.


Angka Pidong na Dipaboa di Bibel—Parsiajaran sian Angka Pidong na di Langit (Job 12:7-9)\n”Marpanungkun ma . . . tu pidong angka na di toru ni langit, asa nasida pabotohon tu ho. Tung ise nian na so umbotosa taringot tu saluhutna i, paboa tangan ni Jahowa manjadihon luhutna i.”—Job 12:7, 9.\nLOBI sian 3.000 taon naung salpu, didapot si Job do parsiajaran sian angka tompaan ni Debata, umpamana angka pidong na di langit. Na somal diulahon angka pidong boi dibahen gabe tudosan. Di Bibel, godang do taringot pidong na di langit na mangajarhon angka na ringkot tu hita taringot hangoluan dohot paralealeonta tu Debata. Taida ma pigapiga umpama.\nASAR NI PIDONG LEANGLEANG\nDi Jerusalem, jotjot do halak mangida leangleang, ala somalna di toru ni atap ni jabu do asarna. Asing ni i, adong do na mambahen asarna di bagas joro ni si Salomo. Angka pidong on, na ganup taon marasar di bagas joro, boi ma tarlinggomi jala boi denggan maranak.\nPanurat buku Psalmen 84, i ma sada sian anak ni si Korah na marhobas di bagas joro saleleng saminggu ganup onom bulan. Hea do disurat ibana taringot asar ni leangleang i. Lomo rohana songon leangleang na tongtong tading di bagas ni Jahowa. Didok ibana, ”Dengganna i angka ingananmi, ale Jahowa Zebaot! Pola do langan jala maras rohangku dibahen lungunna di angka alaman ni Jahowa. . . . Gari amporik jumpangan jabu, jala leangleang dapotan asarna bahen inganan ni angka anakna, mandok: Angka langgatan pamelean tu Ho, ale Jahowa Zebaot, Rajangku dohot Debatangku.” (Psalmen 84:2-4) Lomo do rohanta dohot ianakhonta ringgas ro tu parpunguan jala marsada di huria?—Psalmen 26:8, 12.\nDIBOTO ANGKA SIBORU TASIK DO MUSIM\nPanurirang Jeremia manurat, ”Pidong siboru tasik na martongatonga langit, diboto do tingkina.” Tangkas do diboto ibana taringot siboru tasik na jotjot pinda tu Tano Kanaan. Tingki musim semi, lobi sian 300.000 siboru tasik na bontar pinda sian Afrika tu Eropa Utara manaripari Rura Jordan. Jam biologis ni siboru tasik paingothon nasida asa mulak tu asarna tingki musim panas. Songon pidong na asing na jotjot pinda, ”diboto [siboru tasik] do tingkina laho mulak”.—Jeremia 8:7, Bibel siganup ari.\nBuku Collins Atlas of Bird Migration mandok, ”Adong do haboion ni pidong, na mambahen nasida boi pinda.” Dilehon Jahowa do haboion tu angka pidong na jotjot marpindapinda asa mamboto musim, alai dilehon do tu jolma haboion laho mamboto musim dohot tingki. (Lukas 12:54-56) Ndang songon pidong siboru tasik, parbinotoan taringot Debata do na gabe ojahan ni jolma laho mangantusi aha na masa di tingkinta saonari. Di tingki ni si Jeremia, ndang dilehon bangso Israel rohanasida tu angka na laho masa. Dipaboa Debata do alana, ”Nunga tung dibolongkon nasida hata ni Jahowa, tung hapistaran dia ma di nasida?”—Jeremia 8:9.\nSaonari, godang do bukti na patuduhon molo hita mangolu di ”tingki parpudi”, songon na didok di Bibel. (2 Timoteus 3:1-5) Tatiru do siboru tasik jala talehon do rohanta tu angka na laho masa?\nBOI DO LALI MANGIDA SIAN INGANAN NA DAO\nJotjot do lali dipaboa di Bibel, jala jotjot do i diida di Tano Kanaan. Sian asarna na timbo di punsu ni dolok, dilului ibana do sipanganonna. Jala didok Bibel, boi do ibana manatap sian inganan na mansai dao. (Job 39:27-29) Ala mansai tajom do parnidaanna, boi do diida ibana kelinci sian jarak 1 kilometer.\nSongon lali na boi manatap sian inganan na mansai dao, Jahowa pe boi do mangida ari na naeng ro. Nunga didok Jahowa, ”Ahu palumbahon hian sian mulamula ujungna sogot, ahu marboaboa sian na robi na so masa dope.” (Jesaya 46:10) Molo taihuthon poda ni Jahowa, tadapot ma laba sian habisukon dohot sian huasoNa.—Jesaya 48:17, 18.\nDi Bibel, dipatudos do naposo ni Debata tu lali. Didok, ”Alai angka na marhaposan tu Jahowa maruli hagogoon mardapotdapot, gabe marhabong ni lali laho manaek.” (Jesaya 40:31) Asa boi timbo habang, dipangke lali do termal manang lintasan naik udara hangat. Tingki didapot lali termal on, dipahembang ma habongna jala dipapungu ma alogo i di toru ni habongna asa lam timbo ibana habang. Ndang mangasahon gogona sandiri lali tingki habang tu inganan na dao. Suang songon i ma nang halak na porsea tu Jahowa, boi do mangkilala ”hagogoon na sumurung” na dijanjihon Ibana.—2 Korint 4:7, 8.\nCARA NI INDUK NI MANUK PAPUNGUHON ANAKNA\nInduk ni manuk dohot anakna\nAndorang so mate, diida Jesus do Jerusalem. Didok ibana, ”Jerusalem! Jerusalem! Dibunu ho do angka panurirang jala didangguri ho do angka na sinuru manopot ho.” Didok muse, ”Nunga piga hali naeng papunguonku do nian angka anakmi, sobokkon pidong na papunguhon anakna tu toru ni habonghabongna; alai ndang dung olo hamu!”—Mateus 23:37.\nTaringot mangalinggomi anakna, unggas ma na dumenggan sian binatang na asing. Sada sian angka unggas, i ma manuk, na tongtong jaga tingki adong musu. Molo adong lali na habang di ginjangna, pintor markeok do ibana. Pintor hatop ma angka anakna marlinggom di toru ni habongna. Anak ni manuk na metmet, boi do diondingi sian mohop ni ari dohot sian udan. Songon i do nang Jesus, lomo rohana mangalehon parlinggoman di partondion tu halak Jerusalem. Saonari pe, ditogihon Jesus do hita asa mandapot hasonangan jala diondingi sian hasusaan na taadopi ganup ari.—Mateus 11:28, 29.\nTutu ma, godang do na boi taparsiajari sian angka pidong on. Huhut taparrohahon parange ni nasida, rimangi ma angka ayat ni Bibel na paboahon taringot nasida. Songon leangleang, tongtong ma hita mangargai pangkobasionta di bagas ni Jahowa. Marhaposan ma hita tu Debata, na mangurupi hita habang songon lali. Boi ma muse hita porsea tu Jesus na mangalinggomi hita songon induk ni manuk. Siboru tasik paingothon hita asa tongtong dungo jala sai jaga mangida angka na masa di portibi on saonari.\nParsiajari ma ditangihon Debata do sude tangiang, ingkon songon dia do hita martangiang jala aha do na muse na boi taulahon asa boi gabe aleale ni Debata.\nJesus Mamaritahon Harajaon ni Debata


Archieving “Pesta Gotilon HKBP PTI 2016” | Bakti J Situmorang\nThema: “Habibinsar Ni Mata Ari Hasintongan Dohot Hamalumon” (Maleaki 3,20a)\n1. JOUJOU PARSOMBAON : (L : Liturgis; U : Uluan; H : Huria)\nPersiapan : Martangiang parhobason ma sude angka parhalado dohot panitia dohot sude na naeng prosesi.\nProsesi : Mulai 08.45-09.00 Wib. Angka ama, ina dohot sikola minggu naung dipillit mardalan di prosesi sian bilut parhobasan tu bagas parmingguon laos pasahathon angka silua tu parhalado. Di jolo ma ama ina, dungi angka dakdanak ma  baris dua.\nLaos borhat ma sude parhalado jongjong di altar manjalo haroro ni prosesi i\nIringan musik BE No. 585..\nDung sahat prosesi i, dipasahat ma angka na binoanna tu parhalado sadasada, dungi pintor jongjong ma muse satongkin mangadop tu ruas paima sude na prosesi pasahathon angka na binoanna. Parhalado ma manjalo angka eme, kalapa dohot na asing dipeakhon ma i di atas ni inganan na pinarade di inganan pelean i.\nDakdanak mamboan bunga, dijalo parhalado ma i sada be, ris dungi dipadomu ma i sude tu vas bunga na adong di atas ni meja altar.\nDung sidung sude mulak ma angka na dohot prosesi i tu bilut parhobasan sian i ma nasida mulak tu hundulanna be.\nSongon i ma parhalado dung sidung hundul ma tu hundulanna be.\nL : Huria ni Debata na dihaholongan ni Tuhanta Jesus Kristus, hami saluhut Parhalado, pasahathon tabe ma tu sude hamu ruas ni huria : Asi ni roha jala dame na sian Tuhanta, ima na mangaramoti hita saluhutna.\nDi bagasan sadarion tung tama do hita mandok mauliate tu Debata, disaluhut pandonganion dohot pangaramotion ni Debata di sude pardalan ni ngolunta. Di ari sadarion dipaloas Debata huria-Na, patupahon PESTA GOTILON, manghalashon pasupasu dohot denggan basa ni Jahowa dibagasan ngolunta. Saluhutna i tung asi ni roha ni Debata do i tu hita.\nAla ni i tapuji ma Tuhanta jala tasomba ma Ibana, taendehon ma “Somba Ma Jahowa Debanta”\nH : (Mangendehon BE 585: 1 “Somba ma Jahowa”)\nSigomgom langit tano on ro di isina Amen haleluya\nBeta hita lao marsinggang tu joloNa Amen haleluya\nNa songkal jala na badia do Jahowa Amen Haleluya\nEndehon Amen haleluya, endehon amen haleluya\nL : Tung so tarasam hita do balga ni asi dohot holong ni roha ni Debata, dibagasan pardalan ni ngolunta, jala tung so hasuhatan do denggan ni basaNa. Antong haholongi ma Debata sian nasa roham, sian nasa ateatem dohot sian nasa pingkiranmu. Ro be ma hamu tu adopanNa jala somba ma Ibana.\nH : Puji ma Jahowa Debatanta, Amen Haleluya\nAlani denggan ni basaNa na tu hita, Amen Haleluya\nH : Alai anggo au dohot donganhu sajabu, Jahowa do sioloannami.\nL : Marhitehite goar ni Debata Ama dohot goar ni AnakNa Tuhan Jesus Kristus dohot Goar ni Tondi Parbadia na tumompa langit dohot tano on,\nL : Songon on do didok Tuhan Jahowa ;Ndang be ulahanKu mangaragehon nasa na mangolu, songon na hubahen i.\nH : On pe saleleng adong tano on, ndang jadi mansohot saburon dohot gotilon, ari ngali dohot aril as,ari logo dohot rondo ni ari, arian dohot borngin,\nH : (mangendehon: BE 854 “Haleluya..”\nHaleluya, haleluya, haleluya, haleluya, puji Tuhan!\nPuji Tuhan haleluya! Puji Tuhan haleluya\nPuji Tuhan haleluya! Puji Tuhan.\nL : Martangiang ma hita: Ale Debata Amanami na di banua ginjang. Ho do haroroan ni sude denggan basa na marragamragam i. Alani pasupasuM do umbahen marparbue sude na niula ni tangannami, jala diparmudu Ho do hami na tinompaM, asa unang rapar. Dibahen i marpungu hami nuaeng mandok mauliate sian nasa rohanami tu Ho. Sian tanganMu do sude hujalo hami nasa na denggan tu dagingnami dohot tu tondinami, jala asi ni rohaM do mangaradoti hami. On pe sadarion dilehon Ho do las ni roha tu huriaM, na boi patupahon Pesta Gotilon, alani sai jalo ma hamuliateon ni rohanami. Angkup ni i sai lehon ma tondiM tu hami, na mamuhai dohot patiurhon mata ni rohanami, asa lam huida hami sude na denggan, nauli na pinatongonMi tu hami, asa lam ringgas rohanami mamuji dohot pasangaphon Ho marhite Tuhan Jesus Kristus Tuhannami, Amen.\n3. Koor : Pararikamis\n4. MARENDE BE 373: 1 “MANGULA HITA JOLMA”\nMangula hita jolma Manabur boni i; Alai anggo jadina Di Debata do i\nDilehon las ni ari, nang nambur udan pe.\nTongtong di panumpakNa, marguru sasude.\nNasa ulibasa ro sian Debata; I pe Ibana puji ma, huhut haposi da.\n5. PATIK NI DEBATA :\nL : Tangihon hamu ma patik ni Debata na nienet sian 5 Musa 16, 9-10+17, songon on ma didok: “Ingkon pitu minggu bilangonmu di ho; olat ni dung mamungka madabu sasabi tu eme, pungkaonmu ma mamilangi na pitu minggu i.\nH : Dungi marari raya minggu ma ho di Jahowa, Debatam, marguru tu pangalehon ni tanganmu di pelean sian lomo ni roha silehononmu, hombar tu pamasumasu ni Jahowa, Debatam di ho.\nL : Ganup tahe marguru tu na tarlehon tanganna, hombar tu pasupasu naung dilehon ni jahowa, Debatam tu ho.”I ma sahatna : antong rap mangido gogo ma hita tu Debata :\nH : Ale Tuhan Debata sai pargogo i ma hami, mangulahon na hombar tu patikMi, Amen.\n6. Koor : Remaja & Naposobulung HKBP PTI\n7. MARENDE BE 760: 1+2 “JESUS DO ALEALENGKU”\n1. Jesus do alealengku soada tudos ni aleale na sumurung i di au.\nHasoloan ni rohangku Tuhan haposanki, Sipalua na mamorsan dosangki,\nNa mangapuli au di sitaononki mangurupi au di hagogotan i.\nReff. Jesus do alealengku soada tudosMi;\naleale na sumurung i di au\n2. Tuhan Jesus do mamorsan sude na dosangki napalua au sian pangago i,\nHutanggali ma luhutna, jolma na buruk i hupelehon ngolungki tu Tuhan i\nMolo pajumpang sogot au dohot Tuhan i idaonku ma hamuliaon na i.\n8. PANOPOTION DI DOSA\nL : Huria ni Debata na nihaholongan ni Kristus. Dibagasan unduk dohot serep ni roha, ro ma hita tu adopan ni Debata. Tatopoti ma dosanta tu Amanta Debata, jala tapangido ma hasesaan ni dosanta, dibagasan goar ni Tuhan Jesus Kristus Parasi roha i. Martangiang ma hita dibagasan rohanta be : Ale Debata Amanami na badia jala na gok asi ni roha, manang na piga hali hami ro tu adopanMu, huparhatopot hami do sude angka dosanami na godang i. Tung mansai jotjot do hami manirpang sian dalanMu, ndang mangulahon lomo ni rohaM. Nuaeng ro hami tu joloM mangido asi ni rohaM : Sai sesa ma sude dosa nami jala unang paingotingot sude dosa nami na godang i. Unang ma pabali hami sian adopanMu ale Jahowa, ala ni dosa dohot hajahatonnami. Alai marpamuati ma rohaM di hami. Huparhatopot hami do, jotjot do hami lilu songon birubiru masitondong dalanna be. Ndang be huulahon hami lomo ni rohaM. Asi ma roham di hami ale Debata, jala sesa ma sude dosa nami..\nH : Ale Tuhan, asi ma roha di au\nL : Ale Tuhan Debata, Amanami, Parasiroha na sumurung! Na pungu do hami di joloM martangiang tu Ho. Ndada mangasahon hatigorannami, na mangasahon asi ni rohaM na godang i do. Sai asi ma rohaM mida sandok bangsonami, sesa ma dosanami saluhutna. Sai sungguli ma rohanami, asa muba roha dohot pangalahonami, ala ni Tuhan Jesus Kristus Tuhannami, sipangolu hami, Amen.\n..Tingki Na Hohom..\nL : Huria ni Debata naung manopoti dosa, nuaeng tabege ma hata bagabaga ni Debata, taringot tu hasesaan ni dosanta: Songon on do hata ni Tuhan Jahowa: Nunga pola hupasisi angka pangalaosim songon ombun, jala songon ombun manorop angka dosam. Sai mulak ma ho tu Ahu, ai Ahu do sipalua ho. Hasangapon ma di Debata do ginjang..\nSude : Amen.\n9. Koor : Ama\n10. MARENDE BE 645: 1+3 “Ro Ma Ho Parasiroha”\n1. Ro ma Ho parasi roha sai pa girgir rohangkon\nmangendehon denggan basa ni lehonMu di au on\nTituonhu ma suruan mangendehon sangapMi\nPujionhu H o Jahowa partanobatoanhi.\n3. Ganup ari au marutang na so hagararan au\nNdang tarasam denggan basa na binaenMu na tua au\nSai sahapi ma rohangku, ngolungki di Ho ma i\n11. EPISTEL (2 Tessalonik 3, 6-13)\nL : Alai mangasahon Goar ni Tuhanta Jesus kristus: Hupaingot hami ma hamu, ale angka dongan: Sumurut ma hamu sian ganup dongan, na so maradat di parange, na so mangihuthon poda na jinalona sian hami!\nH : Ai diboto hamu do, manang songon dia patut tiruonmuna hami, ai ndada songon na so maradat hami di tongatongamuna;\nL : Ai ndada songon tamue sorang hami di manang ise hamu; loja do hami tahe jala ngalutan mulaulaon borngin dohot arian, unang sorat hamu hubahen.\nH : Ndada na so marsahala hami nian, alai naeng pajongjongonnami dirinami tiruan di hamu, asa diihuthon hamu hami.\nL : Ai nang andorang di tongatongamuna hami, nunga hurodihon hami tu hamu: Na so ra mangula, unang ma ibana mangan!\nH : Ai tarbege do tu hami, adong do deba sian hamuna na so maradat parangena, angka na so mulaulaon, na so siulaon do tahe dijama.\nL : Tu angka sisongon i hupatikkon jala hurodihon hami mangasahon Tuhan Jesus Kristus: Bulus ma nasida mulaulaon, asa na niomona be dihangoluhon.\nH : Alai anggo hamu, ale angka dongan, unang ma marnaloja hamu mambahen na denggan!\nL : Disi sahatna, martua do angka na tumangihon hata ni Debata jala na umpeopsa.\n12. Koor : Wllayah V\n13. MARENDE BE 753 : 1+3 “Dipardalanan Jesus”\n1.Dipardalanan Jesus dijolongku, Holong ni tanganMi manogu au\nNang di ngoluku Ho do sombaongku, Tung sonang mardalan raphon au.\nHuboto do tangkas pangouonMu, Diiringiring Ho do langkangki\nSahat ro di ujung ni pardalanku, Togu ma au jonok tu lambungMi,\nWanita : Patogu ma Tuhan haporseaonku, Asa polin tu Ho manghirim au,\nPria : Tu surgo i patulus pardalananku, TondiMi maringan ma di au.\nWnt : Huboto do tangkas pangouonMu,\nPria : Diiringiring Ho do langkangki\nSude : Sahat ro di ujung ni pardalanku, Togu ma au jonok tu lambungMi,\n14. MANGHATINDANGHON HAPORSEAON\n(Laos Mandok Hata Panitia Pesta Gotilon HKBP PTI 2016)\n16. Koor : Debora\n17. MARENDE BE 754: 1-4 “Gok Las Ni Roha Do Au”\n(Pasahathon Pelean 1a, 1b)\n1. Gok las ni roha do au di ngolungkon, di ngolungkon, di ngolungkon\nGok las ni roha do au di ngolungkon, tongtong di rohangkon.\nReff. Mauliate gok las ni roha, maringan holongMi Tuhan di au.\nMauliate gok las ni roha, maringan holongMi Tuhan di au.\n2. Mardame jala sonang do ngolungkon, dirohangkon, dirohangkon.\nMardame jala sonang do ngolungkon tongtong dirohangkon.\nRef. Mauliate …\n3. Gok do holong ni Jesus di ngolungkon, di ngolungkon, dingolungkon.\nGok do holong ni Jesus di ngolungkon, tongtong dirohangkon.\nReff. Mauliate …\n18. JAMITA : Maleaki 3, 19-20a (Indonesia : Maleakhi 4, 1-2a)\nAi ida ma, na ro ma ari na marsigorgor, songon pamurunan, jadi doshon durame sude halak na jungkat dohot halak siulahon hajahaton, gabe marsijembur ma nasida bahenon ni ari na ro sogot, ninna Jahowa Zebaot, ndang adong tadingkononna di nasida nang urat, nang ranting.\nAlai binsar ma anggo di hamu, angka na mangkabiari goarhu mata ni ari ni hatigoran mardongan hahisaron di linggom ni habongna.\nTetapi kamu yang takut akan nama-Ku, bagimu akan terbit surya kebenaran dengan kesembuhan pada sayapnya.\n19. ACARA PASAHATHON PELEAN DOHOT AMPLOP GOTILON\nU : Hamu dongan sahuria! Nunga i tajalo denggan basa dohot asi ni roha sian Jahowa. Ta okuhon do, saluhutna silehonlehon na denggan, nasa ulibasa na mauliutus, ima na ro sian ginjang. Dilehon do di hita parbueni tano, parbueni suansuanan dohot parbueni angka ulaonta. Saluhutna i nunga tajalo sian Jahowa. Antong nda tama ma hita mandok maulite tu Debata?\nH : Mauliate ma di Ho Tuhan, naung mangalehon parbue ni angka ulaonnami. Hupasahat hami ma i bahen pelean na hushus di joloM.\nU : Antong taruhon hamu ma sintong parsampuluan i tu bagas parpeopan, asa adong bohal di bagasan jabungku, jala unjuni hamu ahu taringot tusi, ninna Jahowa Zebaot, manang so ungkaponKu di hamu angka pandiloan ni langit, jala mangusehon tu hamu gabe maradu marlobilobi.. (Maleaki 3,10)\nMarende BE 848: 1-3 “Dison Adong Huboan Tuhan”\nDison adong huboan Tuhan, parbue ni ngolungku na so tardok nian\nSadia ma argana Tuhan, Molo sai ni rajuman sude denggan basaM\nJalo ma Tuhan, Sai las ma rohaM\nHuingot do hataM da Tuhan, ingkon sarihononhon anggim na metmetan\nAmpehon ma tanganMu sangkan, itak na otik i unang suda nian\nHuingot do hataM da Tuhan, ingkon sarihononhon anggim na metmet an\nAmpehon ma tanganMu sangkan, itak na otik i unang suda nin\nU : Tadok ma mauliate tu Jahowa, ai pardenggan basa do Ibana, ro di saleleng ni leleng na do asi ni rohaNa tu hita. Nunga tapasahat siluanta tu huria-Na, songon parbueni angka na taula. Antong! Tangihon hamu ma hata ni Debata na mandok: Alai marhuaso do Debata, mangusehon saluhut asiasi tu hamu, asa sandok tuk situtu di hamu jala marlobilobi hamu, laho patupahon saluhut ulaon na denggan. Antong taharinggashon ma manghobasi huriaNa dibagasan dame, sada ni roha dohot holong ni roha. Songon thema ni Pesta Gotilon sadarion: “Habibinsar ni mata ni ari hasintongan dohot hamalumon”.\nJongjong ma hita..\nH : (Mangendehon BE 649: 1 “Dipasada Ama i”)\nDipasada Ama i, angka na porsea i,\nKristus i tatiru ma, roha tapaserepma,\n20. TANGIANG PANUTUP: PELEAN + AGENDA\n21. TANGIANG ALE AMANAMI – PASUPASU\n← Minggu KANTATE, 3 Mei 2015\nSermon Tu Ulaon Apostel 17, 22-31 →


Martua ma na lambok roha, ai teanon nasida do tano on | HKBP BATU AJI BARU\nBeranda Ibadah Renungan Martua ma na lambok roha, ai teanon nasida do tano on\nPdt. Sikpan Sihombing, MTh, MPd\nHata na lambok roha (ht Batak), “meek” (ist. Inggris), “lemah lembut” (ist. Indonesia).\nJotjot do hata “meek”, disarupahon lapatanna tu hata “weak” (kelemahan/hagaleon). Lapatan/makna hata “na lambok roha” (ist. Batak), “lemah lembut” (ist. Indonesia) ima: “terlalu tunduk; mura (mudah) dipengaruhi; ndang barani/tidak bernyali; dang margogo, gale/tidak bersemangat”.\nSian makna on, godang do halak Kristen marpanungkun, boasa didok Jesus martua ma halak na lambok roha, ai teanon nasida do tano on? [Berbahagialah orang yang lemah lembut, karena mereka akan memiliki bumi?” (Mat. 5:5)].\nAngka pande bisuk di bahasa mandok: “halambohon ni roha on”, sikap doi di adopan ni Debata hatiha tajalo sude pambahenan ni Debata songon tanda ni haburjuonNa.\nJadi diposisi on, “halambohon ni roha” lapatan na ndang manulak dohot ndang olo mangalo Debata. Tahatindangkon do, songon haunduhon ni Tuhan Jesus mangulahon nasa lomo ni roha ni Debata, jala di bagasan las ni roha do Jesus mangulahon parsuruon i manaon sitaononNa dihau Parsilang.\nJadi, “halambohon ni roha pinatuduhon ni Jesus tu halak na porsea, sian huaso ni hadirion ni Jesus doi … Ibana Tuhan Jesus na marlambok ni roha ala nasa hagogoon na so tarasam godangna sian Debata dipangke Jesus asa tu haluaon ni jolma”. Ndang so boi Jesus paluahon diriNa sian sitaononNa jala mangido pangurupion Ibana sian suru-suruan manaon sitaononNa.\nDidok Jesus do muse tu angka siseanNa (na marnampuna boban na mansai borat): tuhuk ma silang na sahat tu ho, jala marguru ma sian Ahu, ai na lambok roha do jala na serep marroha, jala tondim mandapot hasonangan (Mat. 11:29).\nIbana/Jesus do sitiruon na singkop tu halambohon ni roha on. Hatiha jut rohanta, Jesus mamio hita manjalo dame na singkop huhut manghaporseai Ibana di bagasan halambohon ni roha i. Holong ni rohaNa mangonjor rohaNa mate di hau pinorsilang gabe sikkatta di sitaonon i. Boasa di haholongi Jesus au ? So mangalo, jala diseret Ibana tu hau pinorsilang? Boasa dihaholongi Ibana au?\nSongon dia ma hataridaan pangalaho ni halak molo didok martua?\nHata martua di hata Batak (hata Heber, “asyere”) lapatan na: “tua na i/sangap na i” (ist. Indonesia: betapa bahagianya; alangkah indahnya). Lapatan na “di hata martua” diondolhon makna, hasangapon. Jadi di hata martua diondolhon (gombarhon): “situasi ni roha na sonang, roha marhasonangan, gok las ni roha, situasi/realitas keadaan ni tondi (batin/jiwa, 1 Sam. 26:25; 1 Raja 2:45) na tutu situtu sonang/gok las ni roha”. Las ni roha si songon on, ndang tarihot/terikat (ditentukan) tu sinadongan/hamoraon, manang ndang tarihot on lumobi tu “hapogoson pe”.\nLas ni roha on ima las ni roha na marimpola, las ni roha na so tarhutik (terpengaruh) nang pe so dais tu sinamot na olo salpui/hepeng.\nPoda ni angka halak na marbisuk do on, mandok paboa halak na martua ima halak na pataridahon pangalaho/pambahenanna na olo manangihon jala mangulahon hata ni Debata, na tangkas marparbue (dihilala) habisuhon ni pambahenanna i di humaliang, habisuhon na gabe haluaon na (keselamatan) nang gabe haluaon ni torop halak.\nJadi molo jumpa hata “martua”, ndang tarsirang hadomuan ni makna ni hata on tu ulaon nang pambahenan ni jolma.\nHata martua ima halak na so olo (asyer lo halakh) mangihuthon partahitahian (ba’atsath) na roa/jahat, na so olo gabe parjahat/pargasip (resya’im)”.\nHalak na martua ima halak na torang rohana laho manulak partahian ni parjahat na padaohon roha na sian sangkap-sangkap ni parjahat.\nPangalaho na martua ima na mansai maralo tu rohana sangkap-sangkap ni parjahat.\nNa asing, molo didok martua, ndang sauduran tu dalan ni halak pardosa (bederek hatta’im), ndang olo jongjong di hajongjongon ni halak pardosa (l’o ‘amadh).\nHalak na martua, ima na gumodangan ibana manimbang posisi dirina, di dia do ibana “jongjong/berpihak”, di dalan ni halak parjahat do manang di dalan ni halak partigor.\nAi maralo do dalan ni parjahat tu halak na martua.\nHalak na martua ndang mangingani hundulan manang ndang olo sainganan hundulanna tu pangarehei (bemosyau latsim l’o yasyau).\nTardok jolma na martua do halak na so sahundulan/na so mangihut tu halak pardosa.\nHalak na martua ima na halomoan na do Patik ni Debata” (betorath jhwh chefetso) jala “ganup ari marguru tu Patik ni Debata” (betoratho jehgeh).\nHalak na martua ima na ulaon na manghalomohon, manghasiholi (chafats), mamingkiri, pahusorhusorhon di bagasan roha/ merenungkan (hagha) jala olo mangalehon roha na tu uhum ni Debata ganup ari.\nSongon halak na martua, parbue ni na mangaradoti uhum ni Debata (Pslm 1:1-5), dipatudos doi tu hau na sinuan di topi batang aek. Togu jongjong, uli idaon huhut ramos parbuena, las roha ni na marsaulihonsa jala rade sundut na mangihut, ndang punu (mate sahalak na dang adong penerusna).\nTorang do na naeng dohonon ni hata “martua” on, adong jou-jou mangaradoti parsaoran na rosu tu Uhum ni Debata, so pola ala ni sinadongan na otik manang godang.\nAsa na tinuju ni hata martua ima manaringoti las ni roha ni jolma (suami isteri) na digoari halak na martua.\nMartua ma na lambok roha, ai teanon nasida do tano on, lapatanna:\nHalak partigor do halak na lambok rohana. Ala halambohon ni roha do na mamboan jolma tu hamonangan/haluaon. Halak na lambok roha, ima halak na mandapot hamonangan ala dihamonanghon ibana paraloan ni tondi nang pamatangna disituasi na sulit/maol diadopi dingoluna. Haluaon na nidok na ima haluaon ala adong huaso paimbaruhon di dirina.\nHalak na lambok roha ima halak na gomos maniop roha dame. Diparnampuna ho do dame di bagasan roham ? Di nikmati ho do ketenangan di dirim ? On ma udut ni pandohan ni turpuk on, ai teanon nasida do tano on (bnd. Mat. 11:28 : Pslmn 37:11). Pslmn 37:11 teanon nasida do tano on, jala las do roha nasida ala ni pasu-pasu na mardapot-dapot. Mat. 11:28-29, Tuhan Yesus mandok hal na sarupa: “ro ma hamu tu Au, hamu na loja jala na sorat hupasonang pe hamu…du: na lambok roha do ianggo Ahu jala marhasonangan do tondi muna”. Jadi halak na lambok roha ima halak na tenang, na so olo resah/gelisah, holsoan, marungut-ungut, naso humasiksak bahasa tubuhna, na so merasa terganggu, cemas dht tertekan di tonga tonga ni halak na pagulut di hasangapon/parlabaan.\nHamonangan. Halak na lambok roha manjalo hamonangan, Halak na lambok roha ima halak na manghamonanghon paraloan ni parngoluan. Jotjot do tarajumi, halak na keras, na gogo, na temperamen/kasar do halak na monang. SALAH SAMA SEKALI Halak na lambok roha do na manghamonanghon nasa paraloan/pertarungan parngoluon/kehidupan, jala tu halak na lambok roha do dilean Debata hamonangan na manghamonangkon tano on. Ida hita ma Mat. 21:5, “Jesus dieluk-elukkan di Jerusalem”. Didok disi “na lambok roha do ianggo Ibana na marsihundul di atas ni halode ina-ina….du”. Tuhan Jesus masuk tu Jerusalem di bagasan hamonangan marsihudul di atas ni halode.\nHalak na lambok roha do na dipartumpalhon/dimahkotai hamonangan. Boi dope dapot di tingki nuaeng on tahe, molo lewat halak “na lambok roha (salahak tokoh anutan na marsahala), laos sumisi ma angka parbadaan (di lapo, di bagas, di huria, di punguan, di pasar, berhenti gencatan senjata di porang) ?\nMolo adong dope i masa/jumpa, nuaeng berarti jalan/cara perdamaian na terbaik masih dapat ditempuh melalui halombohon ni roha (dht silambok roha).\nHalak na lambok roha do na humatop mandapaot pedoman parngoluon on. Godang do halak di portibion na sai mangalului pedoman tu parngoluonna, Maksud na, godang ni sukkun-sukkun ni jolma nuaeng mnandok “aha do na patut ulahonongku ? aha do na ingkon bahenongku nuaeng ? Songon dia do ahu marsaor tu ripekku ? Na mansai taharingkothon sasintongna ima Debata mengubah ngolunta (cara berpikir, bersikap) so pola marhite metode na rumit-rumit. Sai dipatudu Debata do dalanNa tu halak na olo palambok rohana. Pintor togu do roha ni halak na lambok roha, na so pasombu roha nang pikiranna di bagasan harunduton.\nHalak na lambok roha do na manean tano on. On ma halongangan di hita nuaeng.\nAha do lapatanna “manean tano on?” sasintonga aha do na tajalo ? Taingot ma jolo muse Matius 5:3, martua ma halak na pogos tondi ai di nasida do harajaon ni Debata. Mansai sarupa do makna ni dua hata “manean tano on dohot manean harajaon ni Debata”. Lapatan na, harajaon ni Debata naeng pajongjongon na di tano on (ruma tangga) saonari, harajaonNa i naeng mian jala marhuaso di tano on (bagas), Manean harajaon ni Debata manang manean tano on, manean panggonggomion ni Debata songon halak na badia ni Debata . On ma maksud na mulia sian Debata tu hita, tu parsaripeon, tu sude halak kristen i tahe.\nBerita sebelumyaRenungan : ‘HAUS DAN LAPAR TAK MENIMPA KAMU’\nBerita berikutnyaKatekismus HKBP Bahasa Indonesia


18.19 Gereja Katolik Maria P.O.K.-Sidikalang No comments\nRENUNGAN HARIAN BAHASA TOBA:\nKamis, 25 Juni 2009 Kej 16: 1-12.15-16 Mat 7: 21-29\n“Asa na umbege hatangki jala diulahon, sipatudoson ma i tu halak na marroha, na paulihon bagasna diatas batu mamak.” (Mat 7:24)\nTung mansai malo hian Jesus i manghatai dohot mangajari, lobi sian angka parsinabul na adong di liat portibi on. Tarhalongang sude jolma i manangihon hataNa nagok huaso. HuasoNa ndang alani janji-janji songon angka parpolitik nuang on, alai gok huaso na sian Debata do, jala barani Ibana mandok aha na sintong dohot aha na so sintong.\nAsing sian i, Jesus i ndang holan malo manghatai, alai aha nadidokNai, diulahon Ibana do marhite angka pembahenan na denggan jala gok holong tu jolma.\nHita pe diundang mangihuthon jala mangulahon songon naung binahenNa. Unang ma nian hita dok hita halak Kristen, alai holan hata sambing. Unang ma nian hita holan malo manghatai taringot tu hakristenon, malo martangiang, malo marjamita, alai ndang mengulahon holong. Haporseaonta i, ingkon marparbue dinamangulahon ulaon holong tu angka dongan. ido na tutu hita halak Kristen.


Pinta-pinta ni AmanJamordong – Amani Partogi\n← Dia Ulakna\nDoa dan Speedboat →\nPinta-pinta ni AmanJamordong\nPosted on 24 Januari, 2011 by Hendry Lumban Gaol\nMarmassam do hagiot ni daging. Ai sipata molo apala mongontak hian, olo do dang niranap tu pudi tinailihon tu jolo, tinuntun lomo dang marmana-mana. Dijuljul sambing, asa haru puas nadi roha on. Ninna halak, ummarga do i martimbangkon arta mas nang sere. “Tu aha arta i, molo mangan pe susah, gok pantangan ni dokter, dang boi an, dang boi on” ninna amanJamordong dibagas rohana. Molo nga las roha, sonang pangkilaaan, ido arta naumbalga, ninna muse.\nLongang situtu do rohani amanJatikkos mida dongan saparmeamanna, amanJamardong. Dia dang sukkun-sukkun roha, saleleng on, datung hea tatapon bohi marsak. Gok nonang, rarat hata. Manginongi tu rohana, naso marhepeng do?, manang ala ni na tarbalik muse nomor i?. Nian anggo alani na dua i do, dang haru songoni peut ni bohina. Songoni do namamasang togel on, holan suhar pe togongani, nga las roha. Ido mambaen lalap, diulakkon muse, andigan so tongon. Gumodangan ma manuhor togel sian na dapotsa. Dituhor saratus ribu dapot onompulu ribu do, leanonna ma dipanurat limaribu dungi manggarar kopi salapo duapulu ribu.\n“Ai songon na murhing hamu lae, gabe biar iba mangakkupi” ninna amanJatikkos dung rap hundul nasida.\nSip, dang maralus alai dipeakkon sigaretna, asa dibuat amanJatikkos.\n“Aut dia nuaeng na boi niurupan, ba na rade do dison” ninna muse\n“Ah, dia ma tarurupan hamu sitaonon on”\n“Boasa songoni lae, anggo apala mangaropang halak do, au ma tusi, ise?, adong na solot diroham, asa ta padenggan, ise halakna”, ninna amanJatikkos. Lapatanna rupani, tapadenggan ninna asa di balbal ibana. Namura gasa-gasaon do bayon, mura muruhan, alai mura mulak rohana. Masitoparan pe taho, alani dongan olo do on. Ido asa lobangon tolu iponna di jolo, nga sai hira gerbang ni perumahan. Ai nda, na martopar do nasida dua bulan na salpu. Nga piga natua-tua mamissang, alai dang mehon, dang diboto naung ama-ama ibana. Lumobi molo masuk na marraru, suara ni bayon nama sibegeon.\n“Imadah lae, nga tolu halak manulak au, dang dilean marutang, hape ikkon bayaron utang i”\n“Bah, tu ise ho marutang, beta lao hita, asa tadok bulan na ro bayar hamu” ninna amanJamordong, hut hehe\n“Daong, Lae, ikkon ari Jumat do. Abbal ni hata, adong di ida hamu ampolop na bottar dua ari na salpu, na lao hita tu inganan ni begu i?”\n“Dia do lae on, ai sian i do dibaen hamu bayar ni bir dohot manawer anak boru na marende i”\n“Naruhakku pe, ido parputushu lae”, ninna amanJamordong mangalusi.\nDua ari na salpu rap minum do nasida di kape batak na adong di huta i. “Dia do lae on dah, ipe mulak sian partangiangan weik, hape tor tusi diarahon, na mambaen jea do ho?”, ninna amanJatikkos mangalusi.\n“Ai gabe hona bir na sian partangiangan i, hurang otik nai” ninna mangalusi. Dung sidung partangaiangan, diparade parjabu do sipanganon, somal do i, adong na mambaen laffet, kue, alai adong muse na mangan. Sobinoto manang mangan beguaha goar ni i, ai jam 10 borngin nama. Molo antar paradongon do namanjabui i, olo do diparade bir kaleng. Piga-piga kaleng, didorguk amanJamordong ma, ujungna gabe mangido tambu.\n“Beta lae, mar-tangan diatas-, paitte so mate hita” ninna amanJamordong, ninna hut hehe ibana, disarat itoan na hushus i tu jolo.\n“Na tabo i jo baen laekku, asa marnostalgia jo au” ninna siJamordong, hut di golomhon parlimapuluan tu tangan ni parende.\nDang sadia leleng antong, dung dipaullus-ullus sasahali mik on, dibaen ma lagu na pinangido ni AmanJamordong. “Sebuah nomor permintaan dari mister Jamordongs dari Cikarang, akan kita putarkan” ninna parende on, dibereng tu inganan nasida, hut diangkat tanganna songon na marhormat sai hira tentara.\nAttar songoni ma rupani namasa di borngin i. Ia so i, dipamasuk muse parsappuluan tu sakku rok ni boruadi na angur i, dung sidung mandongani martumba Supanyol. Suda hepengna da dihilala holan mamitta ende. Sipata maru ingkon mardalan pat lao mulak. Naummarga sonang roha, hepeng gok di bank, sululuan molo hurang, ninna di rohana.\nDidadap ibana ma dompetna, manigat, sadia nai dibagas. Alani raru na paet i, nunga peut sada-sada do parsappuluribuan i sian sakkuna.\n“Lae, pautangi ma jo au, ro nama amanta Porhangir tu jabu, mangalap hepeng i”\n“Marahua do nimmu ro, adong singirmu tu nasida?”\n“Ai hepeng huria, hepeng durung-durung do hubaen manggarar minumanta nang manawer parende i, ikkon setoron tu kas huria” ninna.\nSip amanJatikkos, “Tolong kayu-kayu” ninna ibana marsurak, hut hehe. “Dosami lae, taonma disi, unang sahat-shat tu au bah!, anggo leakta sai hira pengassara” ninna muse, dibuat sabatang nai sigaret ni amanJamordong, maporus.\nHuroa, amanJamordong maniop durung-durung partangiangan i, niantusan ma molo partangiangan di jabu ni paradongan, sai taho do godangna.\nNa sittua do amanJamordodong on? boasa ibana maniop durung-durung? ikuti kisah selanjutna……emmada.\nPos ini dipublikasikan di HATA SO PISIK, TORSA. Tandai permalink.\nOne thought on “Pinta-pinta ni AmanJamordong”\n2 Juni, 2011 pukul 10:55 pm\t Balas\nEeee maup maho amajordong